text:
रायपुर, 17 मई 2018। राज्य सरकार के संस्कृति अऊ पुरातत्व विभाग कोति ले आज इहां महंत घासीदास संग्रहालय के सभागृह म छत्तीसगढ़ के प्राचीन धरोहर मन म चित्रकला प्रतियोगिता अऊ वस्तुनिष्ठ प्रश्नोत्तरी प्रतियोगिता के आयोजन करे गीस। दुनों प्रतियोगिता मन म लइका मन, युवा अऊ कई आयु वर्ग के मनखे मन ह उत्साह के संग हिस्सा लीन। विशेष रूप ले ए स्पर्धा मन म भिनसरहा ले मंझनिया तक लइका मन के भारी चहल-पहल देखे गीस। ए प्रतियोगिता मन म चुने गए प्रतिभागी मन ल काल 18 मई के दिन अंतर्राष्ट्रीय संग्रहालय दिवस समारोह म पुरस्कृत करे जाही। ये समारोह महंत घासीदास संग्रहालय परिसर म बिहनिया 10.30 बजे शुरू होही।
संग्रहालय म आज 17 मई के दिन आयोजित चित्रकला प्रतियोगिता म सीनियर ग्रेड म जसवंत रंगेल ल पहिली, साक्षी यादव ल दूसर अऊ अंकिता बोधवानी ल तीसर स्थान प्राप्त होइस। जूनियर ग्रेड के चित्रकला प्रतियोगिता म मनोज कुमार साहू पहिली, करण निषाद दूसर अऊ शशिकांत यादव तीसर स्थान म रहिस। एकर अलावा दस सांत्वाना पुरस्कार बर खुशी सिंह, आयुषी वर्मा, मनीष कुमार सोना, विहान दास, हेमलाल धीवर, जैनाब अजीन, विशाल हियाल, सूरज जांगड़े, स्वर्णलता ध्रुव अऊ सोनल बघेल के चयन करे गीस। वस्तुनिष्ठ प्रश्नोत्तरी प्रतियोगिता छत्तीसगढ़ के इतिहास, प्राचीन स्मारक अऊ पुरातत्व अउ संग्रहालय विसय म आयोजित करे गीस। ये मां खुशवंत ल पहिली, योगेश सोना ल दूसर अऊ नेहा मंडावी ल तीसर स्थान मिलीस। ए प्रतियोगिता म शालिनी धीवर, वैभवी साहू, छत्रपति सिंह, तनिष्क वैष्णव अऊ आयुषी वर्मा ल सांत्वना पुरस्कार घोषित करे गीस।
चित्रकला प्रतियोगिता म सीनियर वर्ग के अंतर्गत विजेता मन ल 3100 रूपिया के पहिली पुरस्कार, 2100 रूपिया के दूसर पुरस्कार अऊ 1500 रूपिया के तीसर पुरस्कार दे जाही। जूनियर वर्ग के अंतर्गत पहिली पुरस्कार के रूप म 2100 रूपिया, दूसरी पुरस्कार के रूप म 1500 रूपिया अऊ तीसर पुरस्कार म 1100 रूपिया दीए जाही। एखर अलावा सांत्वना पुरस्कार घलोक दिए जाही। वस्तुनिष्ठ प्रश्नोत्तरी प्रतियोगिता म पहिली पुरस्कार 2100 रूपिया, दूसरी पुरस्कार 1500 रूपिया अऊ तीसर पुरस्कार 1100 रूपिया के होही।
संस्कृति विभाग कोति ले छत्तीसगढ़ के प्राचीन धरोहर मन म चित्रकला अऊ प्रश्नोत्तरी प्रतियोगिता आयोजित
रायपुर, 17 मई 2018। राज्य सरकार के संस्कृति अऊ पुरातत्व विभाग कोति ले आज इहां महंत घासीदास संग्रहालय के सभागृह म छत्तीसगढ़ के प्राचीन धरोहर मन म चित्रकला प्रतियोगिता अऊ वस्तुनिष्ठ प्रश्नोत्तरी प्रतियोगिता के आयोजन करे गीस। दुनों प्रतियोगिता मन म लइका मन, युवा अऊ कई आयु वर्ग के मनखे मन ह उत्साह के संग हिस्सा लीन। विशेष रूप ले ए स्पर्धा मन म भिनसरहा ले मंझनिया तक लइका मन के भारी चहल-पहल देखे गीस। ए प्रतियोगिता मन म चुने गए प्रतिभागी मन ल काल 18 मई के दिन अंतर्राष्ट्रीय संग्रहालय दिवस समारोह म पुरस्कृत करे जाही। ये समारोह महंत घासीदास संग्रहालय परिसर म बिहनिया 10.30 बजे शुरू होही।


c: text/html

text:
धमतरी । केंद्र सरकार अउ राज्य सरकार ह विकास के ढिंढोरा पीटत हवय, लेकिन छत्तीसगढ़ म एक ठन गांव अइसे हवय, जिहां जाए बर सड़क नइए। पगडंडी के सहारा लोगन मन गांव पहुंचथे। इहां के लोगन मन बिकास के दौउर म घास-फूस के घर म रहत हवय। अउ त अउ आज तक ले बिजली घलो नइ पहुंच पाइस इहां । ये गांव ह आजादी के 71 साल बाद भी विकास ले कोसों दूर हवय। जिला प्रशासन के कहिना हे कि बरपदर के विकास नइ होय के कारण नक्सलवाद हवय। एती कलेक्टर ह बरपदर म विकास के योजना बनाए के बात कहीस।
धमतरी जिला के आखरी छोर म बसे हे बरपदर । जिहां आज तक ले बिजली नइ पहुंच पाइस हे। अउ न ही स्कूल व सड़क बनीस हे। लोगन मन ल बांध ले पानी लाए बर पड़थे। कोनो बीमार पड़ जाही तव नाव ले अस्पताल ले जाये बर पड़थे। पीडीएस के फायदा दूसर गांव म जाए ले मिलथे। सबले बड़का बात ये हवय कि ये गांव के सुध ले बर आज तक कोनो सांसद-विधायक नइ पहुंचिस हे। कंजा के गांववाले मन ह ए बखत जम्मों चुनाव के बहिष्कार करके फैसला ले हवय।
नगरी विकासखंड, सिहावा विधानसभा अउ कांकेर लोकसभा क्षेत्र के ये गांव म बच्छर के रेंगे ले पगडंडी बनगे हे। जो ह ये गांव म आए-जाए के रद्दा हवय। इहां चार पहिया वाहन नइ जा सकय। लोगन मन आज तक ले बिजली घलो नइ देखे हे। सोलर प्लेट ले जतका बिजली बनथे ओखरे ले रात के काम चलत हवय। गांव के लोगन मन ल पीडीएस के राशन बर दूसर गांव तक सफर करे बर पड़थे। पीएम उज्जवला योजना ह कोनों के रसोई म नइ पहुंच पाए हे। लोगन मन आज भी जंगल के लकड़ी के सहारे चूल्हा जलाए बर मजबूर हवय।
गांव म सब्बों मकान के छत ह घास फूस के हवय। ये गांव म एक ठन प्रायमरी स्कूल हवय, जे एक अरसा ले बंद हे। स्कूल के दरवाजा म लगे ताला कहत हवय कि इहां के लइका मन के भविष्य म घलो ताला लग गेहे। गांव म रोजगार गारंटी योजना के कोनो काम नइ होय हे अउ न कोनों सरकारी काम खुले हे। लोगन मन जैइसे-तैइसे अपन गरीबी गुजारा करत हवय। ये गांव म कोनो गर्भवती ल प्रसव पीड़ा होथे या कोनो बीमार पड़ जाथे। तव ओला नाव ले बेलर बाहरा ले जाए बर पड़थे। गांव के लोगन मन अपन विधायक अउ सांसद के नाम घलो ठीक ले नइ जानय।
पगडंडी के भरोसा लोगन मन पहुंचते गांव म
धमतरी । केंद्र सरकार अउ राज्य सरकार ह विकास के ढिंढोरा पीटत हवय, लेकिन छत्तीसगढ़ म एक ठन गांव अइसे हवय, जिहां जाए बर सड़क नइए। पगडंडी के सहारा लोगन मन गांव पहुंचथे। इहां के लोगन मन बिकास के दौउर म घास-फूस के घर म रहत हवय। अउ त अउ आज तक ले बिजली घलो नइ पहुंच पाइस इहां । ये गांव ह आजादी के 71 साल बाद भी विकास ले कोसों दूर हवय। जिला प्रशासन के कहिना हे कि बरपदर के विकास नइ होय के कारण नक्सलवाद हवय। एती कलेक्टर ह बरपदर म विकास के योजना बनाए के बात कहीस।

robotstxt: allowed

filter: keep


text:
भाषा, नयी दिल्ली, 04 जून 2017। गृहमंत्री राजनाथ सिंह हर काल इहां कहिस कि दुनिया मं सबले जादा मुस्लिम आबादी भारत मं हे फेर आईएसआईएस देश मं पांव नइ जमा सकीस।
नरेंद्र मोदी सरकार के तीन साल पूरा होए के मौका म सिंह अपन मंत्रालय के रिपोट कार्ड देवत रहिस। ए मौका म एक संवाददाता सम्मेलन मं उमन कहिन, ‘‘हमन पूरा जिम्मेदारी ले देश ल सुरक्षा मुहैया करवाए के पूरा-पूरा कोसिस करबोन।’’ उमन बतायइन कि देशभर ले आईएसआईएस बर सहानुभूति रखइया 90 मनखे ल गिरफ्तार करे गए हे। उमन बताइन कि आतंकी संगठन मन के सूची मं आईएसआईएस अऊ अंसार उल अम्माह ल सामिल करे गए हे। सिंह के मुताबिक साल 2011-2014 तक संप्रग सरकार के कार्यकाल के मुकाबला साल 2014 ले 2017 तक नक्सली हमला मं 25 फीसदी के कमी आए हावे। उमन कहिन कि संप्रग सरकार के आखरी तीन बछर के तुलना मं राजग सरकार के तीन साल मं नक्सली हमला मं होवइया मौत मन मं 42 फीसदी के कमी देखे गए हे।
गृहमंत्री हर कहिस कि पाछू साल सितंबर महिना मं नियंत्रण लकीर पार करे लक्षित हमला के बाद के छै महीना मं पाकिस्तान के तरफ ले घुसपैठ के उदीम मं बीते साल एही बेरा के तुलना मं 45 फीसदी के कमी आए हे। राजनाथ सिंह हर कहिस कि सरकार पाकिस्तान प्रायोजित आतंकवाद ल खतम करही अऊ जम्मू-कश्मीर मं शांति सुनिश्चित करही।


text:
- शासन के योजना मन आमजन अउ गरीब मन के उत्थान बर: श्री दयालदास बघेल
- कवर्धा म 4.40 करोड़ के लागत ले बनइया हाईटेक बस स्टैण्ड के शिलान्यास
रायपुर, 13 जून 2017। पर्यटन, संस्कृति अउ सहकारिता मंत्री श्री दयालदास बघेल हर कहिन कि केन्द्र अउ राज्य शासन कोति ले संचालित सब्बो योजना मन आमजन अउ गरीब मन के उत्थान बर हावय। योजना मन के माध्यम ले सबो के विकास कइसे अउ कऊन प्रकार से होवय एखर प्रयास करे गये हे। श्री बघेल कल कबीरधाम (कवर्धा) जिला मुख्यालय के गांधी मैदान म आयोजित सबका साथ सबका विकास सम्मेलन ल संबोधित करत रहिन। उमन कहिन कि शासन के योजना मन से समाज के आखरी सिरा म खड़े मनखे मन ल लाभ मिलय, एकर समुचित प्रयास करे गए हावय। ए अवसर म क्षेत्रीय सांसद श्री अभिषेक सिंह, राज्य पिछड़ा वर्ग आयोग के अध्यक्ष श्री सियाराम साहू, रायपुर विकास प्राधिकरण के अध्यक्ष श्री संजय श्रीवास्तव, जिला पंचायत कवर्धा के अध्यक्ष श्री संतोष पटेल, नगरपालिका परिषद अध्यक्ष श्रीमती देवकुमारी चंद्रवंशी संग बीएसएनएल के अधिकारी-कर्मचारी अउ बड़ संख्या म नागरिक उपस्थित रहिन। कार्यक्रम म श्री बघेल ह सबो जनप्रतिनिधि मन के संग कवर्धा म 4 करोड़ 40 लाख के लागत ले बनइया हाईटेक बस स्टैंड के शिलान्यास करिन।
श्री दयालदास बघेल हर कार्यक्रम ल संबोधित करत कहिन कि केन्द्र शासन के जन धन योजना म गरीब से गरीब मनखे के खाता खोले गीस अउ हितग्राही मूलक सबो योजना मन के राशि सीधा ऊंखर खाता म जाए लगिस, एखर अलावा मुद्रा बैंक योजना के तहत पढ़े लिखे युवा मन ल अपन रोजगार करे बर ऋण प्रदाय करे जात हावय। उमन शासन के जमो योजना मन के बखान करत कहिन कि येकर लाभ आप मन लेवव।
ए अवसर म सांसद श्री अभिषेक सिंह ह कहिन कि केन्द्र सरकार के तीन साल के कार्यकाल पूरा होए म ए कार्यक्रम के आयोजन करे गए हे। छत्तीसगढ़ संग देश के सब जिला मन म पब्लिक सेक्टर के युनिट मन ल कार्यक्रम के जिम्मेदारी देहे गए हे। उमन कहिन कि जिला म वनांचल संग आन क्षेत्र मन म सड़क, बिजली के बाद एक नवा मांग के रूप म मोबाईल टॉवर के मांग होवत हावय। क्षेत्र के युवा वर्ग वॉट्स एप संग आन तकनीक से लैस होवत जात हें। उमन बताइन कि जिला म एक संग 38 बीएसएनएल टॉवर लगे हावय। वनांचल क्षेत्र मन म कुसुमघटा, बोक्करखार, अंजना, आमानारा संग आन जघा मन म घलोक बीएसएनएल के टॉवर लगे हावय। उमन कहिन कि भविष्य म कवर्धा म बीएसएनएल 4जी कनेक्शन के सुविधा मिलही। एखर अलावा दूरस्थ अंचल के जनता बैंकिंग सेवा ले जुड़ जाही। आम आदमी ल मिलइया कई ठन हितग्राहीमूलक योजना मन के तहत राशि सीधा ऊंखर खाता म जावय, अइसन करे जात हावय। बैंकिंग सुविधा के एखर से विस्तार होही। उमन विकासखंड सहसपुर लोहारा के ग्राम पंचायत नवघटा अउ गांगपुर के जनता से विडियो काफ्रेंसिंग के जरिये बातचीत करिन अउ ए दूनो ग्राम पंचायत के मनखे मन ल हार्दिक बधाई अउ शुभकामना दीन। उमन बताइन कि लोहारा विकासखंड के हरेक ग्राम पंचायत म केन्द्र सरकार के योजना ल हाई स्पीड इंटरनेट कनेक्टिविटी से जोड़ना हावय। 33 ग्राम पंचायत मन के कनेक्टिविटी जुड़ गे हावय। उमन कहिन कि भविष्य म ब्रॉडबेंड के सुविधा बढ़ही अउ इहां के ग्राम पंचायत मन म वीडियो काफ्रेंसिंग घलोक हो सकही।
सांसद श्री अभिषेक सिंह हर कहिन कि वनांचल क्षेत्र मन म आवागमन के सुविधा बढ़ाए बर सड़क मन के विस्तार करे गए हावय अउ वोमा काम शुरू कर दे गए हावय। बिजली के समस्या दूर करे बर 21 सबस्टेशन के स्वीकृति देहे गए हावय। उमन कहिन कि केन्द्र अउ राज्य शासन के योजना मन के उद्देश्य समाज के हर वर्ग ल आगू बढ़ाना हावय। उमन कहिन कि लोगन म संस्कृति वैचारिक बदलाव आना चाही। स्वच्छ भारत के तहत शौचालय मन के निर्माण कराए जात हावय, एखर से स्वच्छता बढ़ही। माता, बहिनी मन के सम्मान बाढ़ही। प्रधानमंत्री आवास योजना अउ प्रधानमंत्री उज्ज्वला योजना संचालित हावय, जेखर तहत 2022 तक हर गरीब तिर अपन पक्का मकान होही। उन्हें उज्ज्वला योजना के तहत प्रदेश के 35 लाख लोगन ल चूल्हा अउ गैस कनेक्शन मिलही। ए अवसर म नगर पालिका अध्यक्ष श्रीमती देवकुमारी चंद्रवंशी हर कहिन कि प्रधानमंत्री के मार्गदर्शन म सबका साथ, सबका विकास होवत हावय। तमाम योजना मन आम नागरिक मन बर लागू करे गए हावय। उमन केन्द्र शासन के योजना मन के उल्लेख करिन। उमन कहिन कि ए अवसर म कवर्धा बर हाईटेक बस स्टैण्ड के शिलान्यास करे जाना एक बहुत बड़े उपलब्धि हावय। एखर लिए उमन प्रदेश के मुख्यमंत्री डॉ. रमन सिंह ल विशेष रूप ले धन्यवाद ज्ञापित करिन।


text:
रमजान अउ पुरूषोत्तम के महीना : सियान मन के सीख
सियान मन के सीख ला माने म ही भलाई हे। संगवारी हो तइहा के सियान मन कहय-बेटा ! अधिक मास के हमर जिनगी म भारी महत्तम हावय रे ! फेर संगवारी हो हमन उॅखर बात ला बने ढंग ले समझ नई पाएन। हमन नानपन ले सुनत आवत हन-“हिन्दु मुस्लिम सिख इसाई, आपस में सब भाई-भाई।” हमर भारत देस के यही विशेषता हवय कि इंहा अनेकता में एकता के वास हावय। इंहा भांति-भांति के धर्म, रीति-रिवाज अउ संस्कृति के मेल हावय एखरे सेती हमर भारत जइसे देस पूरा विश्व मे अउ कोनो दूसर नई हे। इहां मंदिर हे ,मस्जिद हे, गुरूद्वारा हे अउ गिरिजाघर हे। इहां गंगा, यमुना, कृष्णा अउ कावेरी जइसे नदिया हावय त हिमालय जइसे पर्वत घलाव हावय जउन हर हमर भारत भुइंया के रक्षा करथे। इंहा के मनखे जतके नरम अउ सरल हृदय के हावय ,बैरी अउ दुश्मन मन बर ओतके कठोर घलाव हावय। हमर भारत भुइंया में जनम लेहे बर देवता मन घलाव तरसथे अइसे पावन भुइयां के हम रहवासी आन। बेरा-बेरा में दुनिया के मनखे मन हमर एकता अउ अखंडता ला परखे के कोशिस करथें फेर हमन उमन ला देखा देथन के हमर एकता अउ अखंडता रूई के गोला नोहय जउन हर फूंके म उड़ा जाही।
पूरा सीख ल भास्कर म इहां ले पढ़व
–रश्मि रामेश्वर गुप्ता, बिलासपुर


text:
शिवशंकर के सावन सम्मार
हमर हिन्दू पंचांग के दिन तिथी के नामकरन हा कोनो ना कोनो देवी-देवता मन ले जुड़े हावय। सब्बो सातो दिन के नाँव के कथा हा अलग-अलग हावय। सनातन धरम मा जम्मों तिथी के नाँव हा देवता मन ले जुड़े मिलथे। सातो दिन पहिली मा सबले पहिली दिन इतवार के संबंध भगवान सूरुज नरायन ले माने जाथे। तीसरइया दिन मंगलवार के संबंध हा संकट मोचन हनुमान ले माने जाथे। कोनो कोनो जघा मा कोनो कोनो मन हा ए दिन गनेस देवता के दिन मानथे। बुधवार के दिन भगवान बुध के बिधि-बिधान ले पूजा होथे जौन हा सान्ति के देवता हरय। बिरसपत के दिन केरा पेड़ मा अपन गुरुदेव के पूजा के दिन होथे। सुकरवार के दिन हा देवी दाई संतोसी माता बर जग परसिद्ध हावय।सनिचर के दिन महाकाल के रुप भैरव बाबा अउ महाकाली माता के पूजा-पाठ करे जाथे। ठीक अइसने सम्मार के दिन हा शिवशंकर के पूजा सबले जादा होथे। सनातन धरम मा कहे जाथे के भले कोनो दिन शिवमंदिर भगवान शंकर के दरस बर जावव के झन जावव फेर सम्मार के दिन खच्चित जावव। ए दिन शंकर जी के दरसन बड़ सुभ फलदायी होथे। सम्मार सुफल वार कहाथे।
शिवशंकर के पूजा पाठ सम्मार के दिनेच काबर होथे एला जाने के परयास करथन। सबले पहिली ए सात दिन के जनम के बारा मा बिचार करथन। सहीच मा देखे जाय ता ए सात दिन तिथी हा भगवान शंकर ले ही प्रगट होय माने जाथे। ए परकार ले भगवान शंकर हा ए सातो दिन के जनम देवइया ददा बरोबर हरय। शिव महापुरान के हिसाब ले जम्मो परानी मन के अवरदा ला निरधारन करे बर भगवान शंकर हा ए तिथी अउ दिन के रचना ला रचिस। अवरदा के बेवसथा ला बनाय बर दिन तिथी के बिचार ला बिचारिन। सबले पहिली अंजोर देवइया जोत के रुप मा सूरुजनारायन के रुप मा प्रगट होके रोग-राई के नास करे बर पहिली दिन इतवार ला सिरजाइन। जग कल्यान बर अपन सबला सौभाग्य देवइया शिवशक्ति बर दुसरइया दिन के बिचार मढ़ाइन। एखर पाछू अपन बड़े बेटा कुमार बर तीसर दिन ला शिवजी हा सिरजाइन। सरी लोक के रक्छा के भार धरइया अपन संगवारी सिरी बिस्नु अउ चउथा दिन के रचना रचीन। अपन देवता मन के गुरु के नाँव ले पचवइया दिन ला रचीस अउ ओखर मालिक यमदेवता ला बनाइन। राक्छस मन के गुरु के नाँव ले छठवइया दिन ला रचीस अउ ओखर मालिक ब्रम्हा ला बनाइन अउ सतवइया दिन ला सिरजा के एखर मालिक इन्द्र ला बनाइन। नछत्तर ग्रह मा सात असल ग्रह हा भर दिखथे एखरे सेती शिवशंकर हा सूरुजनरायन ले शनि देवता तक के सात दिन के रचना ल रचीन। राहू अउ केतू छँइहाँ ग्रह होय के खातिर नइ दिखय एखरे सेती इंखर बर कोनो दिन तिथी ला नइ सिरजाइन।
वइसे तो भगवान शंकर के पूजा-पाठ उपास-धास अलग-अलग दिन अलग-अलग फल देथे।
“आरोग्यं संपदा चैव व्याधीनां शांति रेव च।
पुष्टि रायुस्तथा भोगोमृतेहार्यनिर्यथाक्रमक।।”
स्वास्थ, संपती रोगनास, अवरदा, भोग अउ अकाल मिरित्यु ले बाँचे बर इतवार ले शनिच्चर तक भगवान शंकर के अराधना करना चाहिए। जम्मों तिथी वार मा जब शंकर भगवान हा फल देथे ता सम्मार के दिन के धरे बाँधे काय हे, का ए सम्मार के दिन शंकर भगवान के अराधना ला मनखे हा अपन सुबिधाबर बाँधे हे!! आवव ए बात ला जाने के परयास करथन के सम्मार के दिन शिवशंकर के पूजा के कुछू खास बात हे का?
पुरान मन के हिसाब ले सोम के अर्थ चन्दा होथे अउ चन्दा हा भगवान शंकर के मूँड़ मा मुकुट बरोबर सोभा पाथे। चन्दा ला कपटी, कलंकी, कामी, तिरछन, मरहा-खुरहा, चोरहा-लबरा होवत घलाव भगवान शंकर हा छमा करके अपन माथ के मुकुट बनालीच। अइसने हमरो अपराध अउ पाप ला छमा करके शिवशंकर हा हमर उपर किरपा करके जिनगी ला सफल बनाही। अपन चरन मा भगत मन ला सरन दीही इही गोठ ला सुरता राखेबर सम्मार के दिन ला शिवशंकर के दिन बना दीन। सोम के अर्थ होथे उमा के संग शिव। सिरिफ औघड़दानी शिव भर के उपास-धास नइ करके इंखर संगिनी भगवती शक्ति के घलो संग मा पूजा पाठ, अराधना करना चाही। काबर के बिन शक्ति अउ शिव के भेद ला समझना बड़ मुसकिल हावय। एखरे सेती शिवशक्ति के पूजा-पाठ, उपास-धास करे बर भगत मन हा सम्मार के दिन ला बाँधे हावय। सोम के अर्थ सौम्य होथे, भगवान शंकर हा जबर सान्त समाधि मा रहइया देवता हरय। इही सौम्य सुभाव के कारन भोलेनाथ नाँव घलाव पाये हें शंकर जी हा। सोम मा ऊँ हा समाय हावय, भगवान शंकर ऊँ के रुप हरय। ऊँ के अराधना, ऊँ के उपासना हा भगत मन ला नवा उछाह अउ उरजा देथे। एखरे सेती ऊँकार भगवान शिव ला सम्मार के देवता कहे जाथे। बेद मन मा सोम के अर्थ जौन जघा हे ओ जघा सोमवल्ली के रुप मा ग्रहण करे गे हावय। जइसे सोमवल्ली मा सोमरस रोग-राई के नास करइया अउ सरीर ला पोठ करके अवरदा बढ़ाथे, वइसने भगवान शिवशंकर हा हमर मन बर कल्यान करइया बनय इही पाय के सम्मार के दिन शिव के पूजा करना चाही। सोम के अर्थ चंदा होथे अउ चंदा मन के प्रतीक हरय। हमर जड़ अउ मुरुख मन ला चेतना ले अंजोर करइया भगवान हा होथे। मन ला चेतना के अंजोर मा रेंगा के हमन परमात्मा करा पहुँच सकथन। एखरे सेती देवता मन के देवता महादेवता महादेव शिवशंकर के उपास, पूजा-पाठ, अराधनाअउ साधना सम्मार के दिन करे के बिधान बनगे हावय।
ए प्रकार सम्मार के दिन शिव उपासना अउ अराधना सुभ अउ मनमरजी फल देवइया माने जाथे। सोला सम्मार के उपास हा मनमरजी बरदान पाये बर एक सरल अउ सहज उदिम हरय। सोला सम्मार के सुरुवात हा सावन सम्मार ले होथे। सावन महीना ला बड़ पबरित महीना माने जाथे अउ सावन महीना के सम्मार हा सोन मा सोहागा बरोबर गुनकारी माने गे हावय। एखरे सेती सावन सम्मार के दिन भगवान शिवशंकर के पूजा-पाठ, उपास-धास अउ अराधना के बड़ महत्तम हावय। सावन महीना भक्ती अउ पूजा-पाठ के सबले पबरित महीना माने गे हे। माँस, मंद-मउहा अउ मेछा-दाढ़ी ला घलाव सावन महीना भर हाथ नइ लगावँय। साकाहार के पालन सावन महीना भर सरधा भक्ती ले करे जाय के नियम हावय। कुँवारी कनिया मन सावन भर सम्मार मा शिवशंकर के पूजा-पाठ, उपास-धास ला बिधि-बिधान ले बने घर-दुवार, ससुरार अउ जोंही पाये बर करथें। बिहाता नारी मन हा अपन घर-परवार के खुसहाली, समरिद्धि अउ सम्मान पाये बर सावन सम्मार मा भगवान भोलेनाथ के पूजा-पाठ ला करथें। सावन सम्मार ला पुरुस जात मन घलो बड़ मन लगाके मानथे अउ पूजा-अराधना करथें। अपन बुता-काम, रोजी-रोजगार, धंधा-पानी, पढ़ई-लिखई मा मनमाफिक सफलता पाये बर सावन सम्मार मा शिवशंकर के सेवा भक्ती भाव ले करथें। सावन महीना भर शिवशंकर के मंदिर मा भगत मन के भारी भीड़ उमड़थे फेर सम्मार के दिन सबले जादा रथे। सावन महीना के जम्मों सम्मार के दिन के उपास-धास, पूजा-पाठ के फल हा बच्छर भर के के सम्मार पूजा ले जादा फलदायी माने गे हावय।
सावन महीना के पुन्नी के दिन सरवन नछत्तर होय के कारन ए महीना के नाँव सावन परे हावय। सावन महीना मा भगवान शिवशंकर हा अपन ससुरार कैलासधाम आथे, एखरे सेती अउ सावन महीना शिवशंभू के प्रिय होय के सेती सावन महीना के सब्बो पूजा-पाठ, अराधना हा जलदी फल देवइया माने गे हावय। भगवान भोला भंडारी “आसुतोस” जौन हा सबले जलदी खुस होथे, सबले जलदी संतुष्ठ होथे अइसन महादेव के मनौती के पबरित सावन महीना के सम्मार हा होथे। धरती के चारोखूँट हरियर-हरियर सिंगार अउ बादर ले बरसत अमरित धार हा तन मन ला सांत अउ सीतल बना देथे। इही सीतल अउ सांत समय हा भक्ति अउ अराधना के सबले पबरित बेरा होथे। सबले बड़े देवता महादेव शिवशंकर भोलेभंडारी के सहज, सरल भक्ती अउ सेवा-सत्कार के सोनहा समय सावन महीना अउ सावन सम्मार हा हरय। ए सोनहा समय ला कोनो शिवभक्त मा कोनो हाल मा चुकना नइ चाहँय।
कन्हैया साहू “अमित”
शिक्षक-भाटापारा
जिला-बलौदा बाजार (छ.ग)
संपर्क-9200252055


text:
केन्द्रीय वित्त मंत्री अरुण जेटली ह राफेल डील अऊ एनपीए ल लेके कांग्रेस अध्यक्ष राहुल गांधी उपर निशाना साधे हे। वित्त मंत्री अरूण जेटली ह कांग्रेस अध्यक्ष ल ‘मसखरे राजकुमार (क्लाउन प्रिंस)’ ले संबोधित करत कहिन के वो राफेल अऊ एनपीए म सरलग झूठ बोलत हे। वित्त मंत्री अरूण जेटली ह कहिन के राहुल ओ रणनीति उपर काम करत हे जिहां एक झूठ बनाए जाथे अऊ ओला घेरी-बेरी बोले जाथे। उमन कहिन के राहुल गांधी दू झूठ बोलत हे। एक तो राफेल डील ल लेके अऊ दूसर प्रधानमंत्री नरेन्द्र मोदी से 15 उद्योगपति मन के ढाई लाख करोड़ के लोन माफी ल लेके।
अरूण जेटली ह कहिन के ए दुनों आरोप मन म राहुल गांधी के हर आखर झूठा हे। वित्त मंत्री ह अपन ब्लॉग म लिखे हें के राहुल उद्योगपति मन के जऊन लोन माफी के बात करत हे वो 2014 ले पहिली के ये। अरूण जेटली ह कहिन के ओखर दावा हे कि यूपीए के जाय के बखत एनपीए 2.5 लाख करोड़ रुपिया रहिस। वित्त मंत्री ह अपन पोस्ट म आरोप लगाए हे के एनपीए के रिकवरी या कमी बर यूपीए सरकार ह कोनो प्रभावशाली कदम नइ उठाए रहिस।
राफेल मामला म वित्त मंत्री के राहुल गांधी उपर निशाना कहिस क्लाउन प्रिंस
केन्द्रीय वित्त मंत्री अरुण जेटली ह राफेल डील अऊ एनपीए ल लेके कांग्रेस अध्यक्ष राहुल गांधी उपर निशाना साधे हे। वित्त मंत्री अरूण जेटली ह कांग्रेस अध्यक्ष ल ‘मसखरे राजकुमार (क्लाउन प्रिंस)’ ले संबोधित करत कहिन के वो राफेल अऊ एनपीए म सरलग झूठ बोलत हे। वित्त मंत्री अरूण जेटली ह कहिन के राहुल ओ रणनीति उपर काम करत हे जिहां एक झूठ बनाए जाथे अऊ ओला घेरी-बेरी बोले जाथे। उमन कहिन के राहुल गांधी दू झूठ बोलत हे। एक तो राफेल डील ल लेके अऊ दूसर प्रधानमंत्री नरेन्द्र मोदी से 15 उद्योगपति मन के ढाई लाख करोड़ के लोन माफी ल लेके।


text:
रायपुर, 08 अगस्त 2018। गृह, जेल अउ लोक स्वास्थ्य यांत्रिकी मंत्री श्री रामसेवक पैकरा के नौ दिवसीय फ्रांस, स्वीट्जरलेंड अउ जर्मनी प्रवास के बाद छत्तीसगढ़ लहुटे म काल रतिहा माना विमानतल म जोरदार स्वागत करे गीस। श्री पैकरा 30 जुलाई के दिन मुम्बई ले पेरिस (फ्रांस) बर रवाना होए रहिन। उहां ले स्वीट्जरलेंड अऊ जर्मनी देश मन के यात्रा के बाद दिल्ली होके काल रात रायपुर पहुंचिन। आज अपन निवास म श्री पैकरा ह बताइस कि यूरोप के देश मन म पेरिस (फ्रांस) म स्वच्छता के महत्वपूर्ण स्थान हे। उहां के मनखे पर्यावरण ल बचाये रखे बर आगू बढ़के समर्पित दिखाई देथें। उमन बताइस कि यूरोप के ए देश मन के प्रवास के समय ये देखे ल मिलीस कि सड़क मन म अधिकांश मनखे साइकिल चलाथें अऊ यातायात नियम मन के सही ढंग ले पालन करथें। उहां के आम नागरिक मन के भीतर अनुशासन के व्यापक भावना हे। ए देश मन के यातायात व्यवस्था अनुकरणीय हे। आम नागरिक मन के अनुशासनबद्ध रहे के सेती पुलिस के जिम्मेदारी अपन आप सरल हो जाथे।
राज्य म जागरूकता लाके यातायात व्यवस्था म सुधार लाए जा सकत हे: गृहमंत्री श्री पैकरा
रायपुर, 08 अगस्त 2018। गृह, जेल अउ लोक स्वास्थ्य यांत्रिकी मंत्री श्री रामसेवक पैकरा के नौ दिवसीय फ्रांस, स्वीट्जरलेंड अउ जर्मनी प्रवास के बाद छत्तीसगढ़ लहुटे म काल रतिहा माना विमानतल म जोरदार स्वागत करे गीस। श्री पैकरा 30 जुलाई के दिन मुम्बई ले पेरिस (फ्रांस) बर रवाना होए रहिन। उहां ले स्वीट्जरलेंड अऊ जर्मनी देश मन के यात्रा के बाद दिल्ली होके काल रात रायपुर पहुंचिन। आज अपन निवास म श्री पैकरा ह बताइस कि यूरोप के देश मन म पेरिस (फ्रांस) म स्वच्छता के महत्वपूर्ण स्थान हे। उहां के मनखे पर्यावरण ल बचाये रखे बर आगू बढ़के समर्पित दिखाई देथें। उमन बताइस कि यूरोप के ए देश मन के प्रवास के समय ये देखे ल मिलीस कि सड़क मन म अधिकांश मनखे साइकिल चलाथें अऊ यातायात नियम मन के सही ढंग ले पालन करथें। उहां के आम नागरिक मन के भीतर अनुशासन के व्यापक भावना हे। ए देश मन के यातायात व्यवस्था अनुकरणीय हे। आम नागरिक मन के अनुशासनबद्ध रहे के सेती पुलिस के जिम्मेदारी अपन आप सरल हो जाथे।


text:
जुन्ना बिदेसी तिहार मा "अप्रैल फूल के तिहार" हमर देस मा अप्रैल महिना के पहली तारीख के मनाये जाथे ." अप्रैल फूल के तिहार" के माई-भुइयां के बारे में कोन्हों बिद्वान मन इंगलैंड बताथे तो कोन्हों मन फ़्रांस देस बताथे .हमला येखर माई -भुइयां से का लेने देना.बिदेसी तिहार हे तो सगा बरोबर मन सम्मान तो मिलबे करही . ये तिहार मा लोगन मन ला बुद्धू बनाये जाथे .पहिली के जमाना मा मोबाइल-टेलीफोन नई रहिस तब बैरंग लिफाफा मा कोरा कागद भेज के बुद्धू बनाना ,झुठ्हा समाचार दे के हलकान करना,जीयत मनखे के मरे के झुठ्हा खबर दे के परिसान करना ,नौकरी लगे के झुठ्हा खबर देना ,अइसन कई प्रकार के हरकत करके तिहार के मजा लूटे जात रहिस .यहू तिहार मा पकवान बनाय-खाय के रिवाज नई हे . जुन्ना बिदेसी तिहार होये के कारन अप्रैल फूल के महक साल भर बगरे रहिथे .चपरासी मन बाबू ला,बाबू मन साहेब ला,साहेब मन बड़े साहेब ला ,बड़े साहेब मन, अउ बड़े साहेब ला बुद्धू बनावत हे .एखर महक के बिना न भासन लिखे जा सकथे,न पढ़े जा सकथे .कश्मीर ले कन्याकुमारी तक,अटक ले कटक तक अप्रैल फूल के महमही महसूस करे जा सकथे .बुरा लगे के बाद भी बुरा नई मानना,मामूली बात नोहय. "बुद्धू बनात हे " जान के भी चुप्पेचाप रहिना सहनसीलता के निसानी आय . अप्रैल फूल के तिहार अपन दुःख पाके दूसर ला सुख देना के संदेस देथे कि अपन सुख बर दूसर ला दुःख देना के समर्थन करथे , ये रहस्य अभीन ले सुलझे नई हे .खैर,तिहार ला तिहार के नजर मा देखना चाही तब्भे मजा आही.
मजा लूटना,जिनगी मा आनंद लाना तिहार के खास लच्छन होथे . चार दिन के जिनगी मा कतिक टेंसन पालबो.इही सोच के हम हर दिन तिहार मनाये के बहाना खोजत रहिथन .पाछू हफ्ता मा आस्ट्रेलिया संग किरकेट में जीते के मजा लूटेन,फेर पाकिस्तान संग जीत के मजा ला देवारी अउ होली बरोबर बड़का तिहार मनायेन .फटाका फूटिन, बैंड-बाजा संग जुलूस निकलिन,मिठाई बाटिन,मिठाई खाइन .१ अरब २१ करोड़ मनखे ला कोन खुसी दे सकथे ? मनखे ल अपन खुसी के रद्दा ला खुद निकालना पड़थे . आज अप्रैल फूल हे ,काली किरकेट फायनल के बड़का तिहार रही .फटाका ,मिठाई के जुगाड़ करलव .अपन देस के बड़का जीत बर गाड़ा-गाड़ा भर सुभकामना....
----अरुण कुमार निगम


text:
भानुप्रतापपुर । संजीवनी 108 के समय म न पहुंचे ले एक महिला ल अपन जिंदगी ले हाथ धोना पड़िस। गुरूवार के भानुप्रतापपुर विकास खण्ड के ग्राम बाँसला के 40 वर्षीय महिला के तड़के 4:00 बजे अचानक तबीयत खराब होगे। तब परिजन मन ह 108 ल फोन लगाइस। 108 म फोन नइ लगे ले 102 ल फोन लगाय गिस। 102 नंबर म बात त होइस लेकिन उमन गाड़ी भेजे म असमरथता जाहिर करिन। इही दउरान महिला के हालत अउ बिगड़ गिस जेखर ले परिजन अउ ग्रामवासी मन ह जइसे-तइसे मोटरसाइकिल ले भानुप्रतापपुर अस्पताल लाइन, जिहां इलाज के दउरान महिला ह दम तोड़ दिस।
बांसला म अइसे दू बार अउ हो चुके हे कि संजीवनी समय म नइ पहुंचिस अउ लोगन ल अपन जान ले हाथ धोना पड़िस हे। ये तरह ले ग्रामीन अंचल म आज घलो लोगन बर सरकारी तंत्र एक मजाक बन गेहे, जेखर खामियाजा गरीब अउ जनता मन ल उठाय बर पड़त हे।
अतना ही नइ जब परिजन मन ह दुर्ग र्कोंदल के 108 ल भेजे के बात कहीन, तब उमन ल बताय गिस के दूनों गाड़ी ह मरीज लाय बर गेहे। जबकि आज जय जोहार अस्पताल म पता करिस त पता चलिस के दुर्गु कोंदल के गाड़ी त पाछु एक महीना ले खराब हे अउ भानुप्रतापपुर के 108 अउ 102 दूनों वाहन बिहनिया 8:00 बजे तक भानुप्रतापपुर अस्पताल परिसर म ही खड़े रहिस हे।
Home ताजा समाचार भानुप्रतापपुर म मरीज मन के जान के संग खिलवाड़….समय म नइ पहुंचिस...


text:
मुक्ति के योजना / रद्दा का हावे?
प्रश्न: मुक्ति के योजना / रद्दा का हावे?
उत्तर: का भुखन लगते हावय? देह रूप ले भुखन नइये , का तुहुमन के जिन्दगी म कछु आऊ वस्तु की भुखन नइये हे का? का तुहुमन के मन ह गहिला हावे ऐसा आऊ कछु वस्तु जेमा संतुष्ट होथे का ,मालूम होथे का? यदि अईसे हावे त , ईसु हर एक डगर हावे! ईसु हर कहिस ,”जीवन की रोटी मय हर हव : आऊ जेहर मोर पास म आथे ओहर कभू भूखे नाही रहय ,आऊ जेहर मोर पर विशवास करही , ओहर कभू पियासा नाही होहय |(यूहन्ना ६:३५ )|
का तुहुमन द्विविदा म फसे हावा? का तुहुमन के जीवन के खातिर तुहुमन ल कछु रद्दा या उद्देश्य नइ मालूम होथे का? का कछु मालूम होहथे का जैसे दुसर आने कोई बत्ती बुझा दीसे आऊ तहु हर ओला जलाये बर बटन ढूंढे बर पडत हे का? यदि ऐसा हावे त , ईसु हर एक डगर हे ! ईसु हर कहिस कि जगत के ज्योति मय हव; जेहर मोर पाछु धरही ओहर अंधेला म नाही चलय , परन्तु जीवन की ज्योति ल पाहि “(यूहन्ना ८ :१२)
का तुहुमन कभू एशना मालुम करथा कि का तू मन के जीवन के दरवाजा बंद हो गेहे का? का तुहुमन जतका दरवाज़ा ल एकरेमालूम करे खातिर खटखटाए ह, कि जेकर पाछु ले अऊ एकरे सेतीर कछु नइये मिलय जेकर कोई अरथ नाही? का तहु भरपूर के जीवन म बुलके खातिर दरवाजा के ढूढे म हव? आऊ ऐसना हावे त , ईसु हर एक डगर हे | ईसु हर कहते हे कि, दरवाज़ा मय हव; आऊ दुसर मन के द्वारा भीतरी जाये बर , ओहर मुक्ति ल पाही, आऊ भीतरी ले बाहर आही जाही आऊ चारा ल पाही (यूहन्ना१०:९)|
का दुसर मनखे मन सबो बेरा तहु ल खाल्हे दिखात रहीच? का तुहुमन के नता उपरि आऊ बिना धार के हावे? का तुहूमन ला ऐसना मालूम होहते कि सबो जन तुहर आमद पहुचाये बर प्रयाश करथे? आऊ ऐसना हावे त , ईसु हर एक डगर हे ! ईसु कहत रहिसे “भला चरवाहा मय हव,भला चरवाहा भेड़ों खातिर अपन प्राण दे देते ; मऊ अपन भेंड ल जानत हावा आऊ भेंडे मऊ ल जानथे ’(यूहन्ना १०:११,१४ )|
का तहु अचम्भा करतहस कि ये जीवन के पीछू का होंही? का तहु अपन जीवन ल ओ वस्तु खातिर गुजर बसर करके थक गए हव का आऊ हावे सड कर अऊ मुरचा खा जाही? का तुहुमन कई बर शंका म फस जथा कि जीवन का अरथ हावे अऊ नाही का तुहुमन अपन मरे के पीछु जिये बर चाहा तहस आऊ ऐसना हावे त , ईसु हर एक डगर हे ! ईसु हर कहते कि दुबारा आऊ जीवन महिच हरव ; जे हर मोर पर बिश्वास करही ओहर मर जाये ल जीवित रही | आऊ जेहर जीवित हावे ओहर मोर पर विश्वास करते ओहर अनंत काल तक नाही मरय |
डगर का हरे? सच का हरे? जीवन का हरे? ईसु हर उत्तर दिसे ,रद्दा आऊ सच आऊ जीवन महिच हरव ,मोर बिना कोई पिता के पास पहुच नाही सकय (यूहन्ना १४:६ )|
जे भुखन ले तहु मालूम करत हस ओहर एक आत्मिक भूख हावे ,आऊ येहर ईसु के द्वारा ही पूरा होंही एक जन ईसु हर ही अंधियारा ल ख़तम कर सकत हावे ईसु हर एक संतुष्ट जीवन के दरवाज़ा हावय | ईसु एक जहुरिया आऊ चरवाहा हावय जेला तू मन खोजत फिरत हावा ईसु ये अउ आए वाला संसार के खातिर जीवन हावय| ईसु हर ही मुक्ति के डगर हे |
ओ कारण ले जिसने तहु भुखन ले जानथस ,ओकर कारण ले जेला तहु ह अँधियारा म गुम गे रहे मालूम होत रहिसे ,ओकरे कारण जिसने तहु अपन जीवन म कोई अरथ नाही पाए होबे ,ये हर हावे कि तहु परमेश्वर ले दूर हो गेहे अस (सभों ७:२०; रोमियों ३ :२३)| जे सुनापन ल तहु अपन हृदय म मालूम करत हस ओहर तोर जीवन म परमेशवर नइ होए ले हावय | हमन के बनाई ह परमेश्वर के साथ म नता बनाये बर रखे गये रहिसे | अऊ हमर अपन पाप के कारण, हमन ओ नता ले दूर हो गेह न | आऊ एकर ले ख़राब आऊ हावे कि, हमन के पाप ह हमन आऊ दुसर जीवन म,पूरा अनंतकाल के खातिर परमेश्वर ले दूर के कारण बनगे हावन (रोमियों ६:२३;यूहन्ना ३:३६ )|
ये मुसीबत के हल का हो सकते? ईसु हर एक डगर हे ! ईसु हर हमर पाप ले अपन ऊपर म ले लिस (२ कुरिन्थियों ५:२१)| ईसु हर हमन के जघा म (रोमियों ५:८ ), ओ सजा लेकर मरगिस जेकर योग्य हमन रहेन | तीसरा दिन के बाद म, यीशु मुर्दा म ले, पाप आऊ मृत्यु के ऊपर म जीत के परमाण करके जी उठे हावे (रोमियों ६:४-५) | ओहर ऐसने काबर करिसे? यीशु हर खुद ये प्रश्न के उत्तर दीसे; “एकर से बड़का प्रेम आऊ कोनो के नइये कि कोनो अपन साथी खातिर अपन प्राण ल दे होंही ’’(यूहन्ना १५:१३)| यीशु मरीस कि हमन जिन्दा होजई | आऊ यीशु मसीह म अपन विशवास ,ओकर मृतु ल हमर पाप के खातिर चुकाए कीमत जान के ओहर हमर सबों पाप ल क्षमा करके धो दीसे | आऊ हमन अपन आत्मिक भुखन ले संतुष्ट पा सकथन | फिर से बत्ती मन जल जाही | हमर पहुँच एक भरपूरी के जीवन बन जाही | हमन हमर सच्चा उत्तम साथी अऊ भला चरवाहा ले जानबों | हमन ऐला जान डारबों त मसीह के मर जाये के बाद म हमर पास जीवन होंही- यीशु के साथ म अनंतकाल बर सरग म एक जीए बर जीवन !
काबर कि परमेश्वर हर ये दुनियां म ऐसा प्रेम रखिस कि ओहर अपन के एकेठन बेटा ल देदीस, आऊ जेहर ओकर ऊपर म विशवास करही ओहर नाश नहीं होहय , अनंत जीवन पाही यूहन्ना ३:१६)|
जे कछु तुमन इहाँ पढ़े हावा का ओकरे कारण तुमन मसीह के पीछू चले खातिर निर्णय लेहे हावय? अऊ ऐसन हावे त कृपया खाल्हे दरसा गए हे “मय आज ईशु ल ग्रहण कर डारे हव” बटन ल दबावव |
English
मुक्ति के योजना / रद्दा का हावे?


text:
धन्यवाद ल छत्तीसगढ़ी मँ का कइथें ?
अमरू- बाईक ल फर्राटा स्पीड मँ चलावत गेंट ले अँगना भीतरी घुसरीच। थथर-थईया करत धरा-रपटी बाईक खड़ा करके अँगना मँ बइठे अपन बबा कोती दौंड़ीच।
जुगुल दास- ओकर बबा हर ओकर हालत ल देख के अपन पढ़त किताब ल बंद करके कइथे, अरे धीर लगा के गाड़ी चलाय कर अराम से आव। तोला आज का होगे हे ?
अमरू- तीर म आके कहत हे,का बतावँ बबा आज तो जउँहर फंसगेवँ।
जुगुल दास- हो का गे तेला तो बता ?
अमरू- आज हमर बी.ए. सेकेण्ड ईयर क्लास के पहिला दिन रहिस, हमर कॉलेज मँ हिंदी पढ़ाय बर दिल्ली ले नवा मैडम आय हे।
जुगुल दास- त का होगे?
अमरू- पुरा बात ल तो सुन बबा।
जुगुल दास- ले न बता न ग।
अमरू- का हे न कक्षा मँ आईस सबसो परिचय पुछिस अउ परिचय बताईस तहाँ पढ़ाय ल चालू करिस।
पढ़ात-पढ़ात का कथिच का मथिच छत्तीसगढ़ी के बारे मँ पुछे ल धरलीस।
जुगुल दास- त बता दे रइते न।
अमरू- जतका पुछिस सब बतायेवँ कक्षा के अउ संगी मन घलो बताईन। फेर…?
जुगुल दास- फेर का ?
अमरू- बबा मैडम ह पुछिस धन्यवाद ल छत्तीसगढ़ी मँ का कइथें ? जतका झन कक्षा मँ रहेन सब के बोलती बंद होगे कोनो उत्तर नइ दे पायेन।
मैडम सब झन ल कहे हे अपन-अपन घर मँ पुछ के आहव कइके।
जुगुल दास- त तोला ए जानना हे की धन्यवाद ल छत्तीसगढ़ी मँ का कइथें ?
अमरू- हव बबा बता न ग ?
जुगुल दास- अमरू ल तरेरत आँखी करके कइथे हत रे जोजवा अतका ल नइ बता सके।
अमरू- कहत हे नइ बता सकेवँ तभे तो पुछत हवँ।
जुगुल दास- अपन भाव ल बदलत कइथे अरे जोजवा धन्यवाद ल छत्तीसगढ़ी मँ धन्यवाद ही कइथें धन्यवाद के छत्तीसगढ़ी मँ अउ कोनो आखर नइहे। एहर छत्तीसगढ़ी भाखा मँ आगत आखर आय, हिंदी ले मंगनी लेके बउरत हन।
अमरू- अइसन काबर ग बबा धन्यवाद ल धन्यवाद ही कहत हन एला नवा रूप तको तो देहे जा सकत हे धन्बाद घलो तो कइ सकत हन ?
जुगुल दास- अरे यार तुम नवा जमाना वाले मन करा इही तो गलत बात होथे। सोंचना न समझना, अपने अपन हाँकना, भला कोनो आखर के स्वरुप अउ अर्थ ल बिगाड़ के का मिलही।
अमरू- मुँह ल लटकाए खड़ा होगे।
जुगुल दास- बात अइसे हे बेटा हमर छत्तीसगढ़ के संस्कृति सबले अलग अउ निराला हे, इहाँ अपनापन के भाव बहुत जादा हे।
एक ठन बात घोख… तुम आजकल के पढ़ईया लिखईया मन कइथव न दोस्ती म नो सॉरी नो थैंक्स, अपन बीच मँ का धन्यवाद कहना यार छोड़ न।
अमरू- हव बबा अइसना तो कइथन।
जुगुल दास- हाँ अइसना कइथव बस अउ सबले जादा थैंक्स सॉरी धन्यवाद ल बोहाथव घलो, फेर हमर छत्तीसगढ़िया संस्कृति ह ए सैध्दांतिक बात ल व्यवहारिक जिनगी मँ उपयोग करथे।
अमरू- वो कइसे बबा ?
जुगुल दास- अरे अमरू बेटा हमर छत्तीसगढ़िया व्यवहारिक जिनगी बड़ मयारू हे सबके बीच भारी अपनापन हे मया हे , हमन कोनो ल दूसर नइ मानन तेकरे सेतिर धन्यवाद, थैंक्स जइसन आखर के निर्माण नइ होइस अउ ओकर उपयोग घलो। हमर पुरखा मन के सोंच ल देख कतका बढ़िया रहिस। एक बात अउ सामने वाला हमर बर कुछु करे रइथे त ओकर उपकार अउ सहयोग ल छोटे नइ करना चाहिन कोनो हमर बर भलाई के काम करिन त ओकर भविष्य बर दुआ करे के काम करिन … जेन तुमन दोस्ती म नो सॉरी नो थैंक्स कइथव वो सैध्दांतिक वाक्य ह छत्तीसगढ़ के व्यवहारिक जिनगी आय।
अमरू- का बबा आप तो गजब के बात बतायेव, अब इही बात ल मैडम ल काली बताहूँ काहत अमरू घर डाहर घुसर जाथे।
जुगुल दास- मुस्कावत फेर अपन किताब ल पढ़े ल धर लेथे।
अमरू- दूसर दिन अपन कक्षा म बबा के बताये बात ल मैडम ल बताथे मैडम अउ कक्षा के सबो संगी ए बात ल जानके बहुँत खुश होथे अउ अमरू घलो ल बताके हाय जीव लागथे, मैडम सो साबासी घलो मिलथे।
असकरन दास जोगी
9340031332
www.antaskegoth.blogspot.com


text:
सुक्खा पर गे बेलासपुर के दाई अरपा
बेलासपुर के बिकास के धारा म कुछु छूट गे त ओ हवय अरपा नदी, जो ह बेलासपुर ल जीवन देवइया दाई के बरोबर हवय, कई बछर बीतिस अउ बछर के संगे-संग बेलासपुर सहर म थोरकिन बदलाव घलोक आईस, फेर अरपा नदी म कोनो देखे लइक बदलाव नई आइस, अरपा ह जइसन पहली रहिस, वइसने अभी के बेरा म घलोक हवय। पाछु के बेरा म त थोरकिन बोहात दिख घलोक जाए फेर अभी के बेरा म ओहु नई बांचे हे, अब तो ऊपर वाला भगवानेच कुछु कर सकत हे। अरपा ल दुबारा जियाये बर, काबर के नीचे वाला मन तो येखर विनाश म लगे हे, बोले बर एक ठिन कहावत हे न अपन गोड म कुल्हाड़ी मारना, ईहा तो टंकिया फरसा हंसिया सब्बो ल एके संग मार डारे हें, कहे बर कहिबो त नदिया के तीरे-तीर सड़क बना के मनखे मन के बइठे लइक सुंदर जघा बने हे, फेर उंहा का देखबे? सुक्खा परे अरपा ल, ओम परे कचरा ल जेन ह बेलासपुर सहर के देन हे। अइसे म ओला सँवारे के महत्व हे, जेमा कुछु नई मिलत हे।
अउ कई बछर ले सुक्खा परे नदी म पूजा-पाठ के नाव म अउ गंदगी ल डारत हें, अब ओमा कोनो पुन्य तो नई मिलत हे फेर पाप अउ बाढ़त हे अउ अरपा ल दुषित करत हे। पूरा सहर ल सहारा देवइया दाई अरपा ल बेलासपुर सहर के कचरा ल अपन मुड़ म उठाए ल परत हे। कइथें न दाई अपन लईका मन के सबो बोझा ल उठाथे, उंखर गन्दगी ल साफ करथे, भले अपन कतको पीरा म रहय, अपन लईका मनला पीरा नई होन दय तइसने बात हे। जेन दिन दाई के मयारू छांव ह छूट जाहि तेन बेरा कतका पीरा होही सब्बो ल पता चलही।
फेर हमर समाज म भले मनखे के घलोक कमी नई हे जउन मन ह अरपा ल बचाये म अपन जीवन के पूरा परयास लगाये हें। जेमा ‘अरपा बचाओ परियोजना’ सामिल हे, अब बून्द-बून्द म घड़ा भरथे अउ ओहि दिन के अगोरा हे, के घड़ा ह कब भरही। जेन दिन अरपा नदी ह पहली जइसे दुबारा लहर-लहर बोहाही अउ पूरा बेलासपुर के बिकास के संगे-संग आघु बाढ़ही।
स्लोगन- अरपा ल दुबारा जियाना हे,
लहर- लहर बोहाना हे।
बेलासपुर के अब इही हे आस,
अरपा नदी के होवय विकास।
अनिल कुमार पाली
तारबाहर, बिलासपुर छत्तीसगढ़
प्रशिक्षण अधिकारी आई टी आई मगरलोड धमतरी
मो.न-7722906664,7987766416
ईमेल-anilpali635@gmail.com
[responsivevoice_button voice=”Hindi Female” buttontext=”ये रचना ला सुनव”]


text:
जय जोहार. हमर आज के राईजिंग स्टार हे नरायणपुर जिला के निबरा नदी कस कलकल करत आवाज के मालकिन दीपशिखा उर्फ ज्योति पटवा ह जेन नारायणपुर के ही रहवईया ऐ। दीपशिखा के सुग्घर आवाज ल अऊ तराशे बर रायपुर ले संगीत महाविद्यालय ले पढ़ाई घलो करत हे। दीपशिखा कला जगत म अपन नाम बनाए बर जी-तोड़ मेहनत करत हे।
बचपन ले ही संगीत के शौक रखईया दीपशिखा ल छत्तीसगढ़ी संगीत ले बेहद ज्यादा लगाव हे। ओखर परिवार म भी माता पिता मन ह ओखर काफी सपोर्ट करथे। दीपशिखा ह अपन आईडियल लता मंगेशकर ल मानथे अऊ ओखरे गाना सुन-सुन के बड़े होए हे। इही बीच ओ ह गाना मन ल गुनगुनाए के शुरू कर दिस अऊ अब सुर-ताल के अच्छा जानकारी ओला हो गे हे। छत्तीसगढ़ी संगीत जगत म दीपशिखा के पसंदीदा गायिका हे अलका चन्द्राकर उही ल देख के दीपशिखा ल प्रेरणा मिलिस की ओहा छत्तीसगढ़ी एलबम अऊ फिलिम म गाना गाए। ऐखर बर आजकल दीपशिखा ह पूरा ईमादारी ले मेहनत घलो करत हे अऊ क्लासिकल म्यूजिक घलो सीखत हे।
दीपशिखा बताथे कि शुरू शुरू म जब ओहा रायपुर आए रिहिस त छत्तीसगढ़ी के सबले काबिल म्यूजिक डायरेक्टर भूपेन्द्र साहू संग म्यूजिक ले भरे पल बीताए रिहिस। जेखर ले ओला काफी कुछ सीखे बर मिले रिहिस। एखर अवाला घनश्याम महानंद अऊ आकाश चन्द्राकर के संग घलो कार्यक्रम कर चुके हे। दीपशिखा बताथे कि आकाश चन्द्राकर संग शो के दौरान काफी कुछ सीखे सीखे हे।
प्रेम साइमन के आखिरी रचना “दुलारी“ के प्रमुख नायिका के आवाज डबिंग घलो दीपशिखा ह करे हे। जेन बात ल याद करके दीपशिखा कहिथे कि में ह अपन आप ल शौभाग्यशाली मानथों कि ओखर जईसे महान रचनाकार के रचना म काम करईया टीम के में हिस्सा रेहेंव।
देखव दीपशिखा के अऊ फोटो अऊ विडियो………


text:
रविवार, 10 जनवरी 2016
फुटहा छानी
सुरेश सर्वेद
गांव भर चरचा च ले लगिस. अब पंचाइती चुनाव म सरपंच महिला ल चुने जाही. कोन अपन माई लोगन ल चुनाव म उतारही, दिन – रात इही बात होय लगिस. कम पढ़े लिखे गांव म जइसे माईलोगन ल चूल्हा फुंकइया अउ कोरा म बंस बढ़हइया के संग कोरा म लइका खेलइया समझे जाथे ये गांव, उही गांव के श्रेणी म आये. गांव म बइसका होय अउ कोन चुनाव लड़ही ये गोठ आये अउ जाये पर निणर्य नई होय पाय . काबर के कोनो मरद बइठका म अपन घरवाली ल चुनाव म खड़े करे के बात नई करय . खिलावन बिन बलाय बइठका म आवय अउ मने मन कामना करय के ओ बेरा कभू मत आये जब कोनो गांव के मरद उठके के कहे कि ओकर माईलोगन चुनाव लड़ही. ओकर मंशा अपन माईलोगन ल चुनाव लड़ाय के रिहीस. पर बइठका म ऐकर सेती फुरिया नई सकय के ओला गांव म आये अभी जुम्मा – जुम्मा एक बरिस होय होही.दुसंधा म रहय कि गांव वाले मन ओकर बात ल मानिस के नई मानिस. इही उधेड़बुन म ओहर अपन बात नई रख पात रिहीस. ओहर चाहत रिहीस के गांव वाले मन खुद होके ओला कहाय . पर गांव वाले मन के कहना तो दूरिहा के ओकर डहर हिरक के नई देखय . देखतिन भी काबर ओहर बाहिर ले आये हे अउ गांव के जिम्मेदारी ओला संउपे के कइसे बिचार गांव वाले मन करतीन . पुराना सरपंच घलोक सुधवा. अपन सियानी के दिन म कभू दू पइसा के गबन नई करिस. गांव के बिकास म जतका हो सकीस करे के परयास करिस. एक दिन के बइठका म ओकर माई लोगन ल सरपंची चुनाव म खड़ा कराय के बात अइस पर पुराना सरपंच कहे लगिस – मोर बाई कम पढ़े लिखे हे. पंचाय त म लाखों रूपिया के काम आथे, मंय तो जइसे तइसे च ला लेत रहेवं फेर बाई कर पाही ऐमा मोला संदेह हे. अउ फेर आजकल जनपद के बाबू भइया म खांव – खांव करथे. एक – एक काम म कमीशन मांगथे. मंय तो लड़ झगर लेत रहेंव पर डौकी परानी का करही.
पुराना सरपंच के बात ल गांव वाले मन सुनके कहिन – तोर बाई नाव के सरपंच रही. काम बूता ल तंय करबे.
गांव वाले मन के सलाह घला पुराना सरपंच ल नई जमिस. पढ़े – लिखे सरपंच के बात आते ही खिलावन के मुंह म पानी आय लगिस. ओहर मने मन बिचारे लगिस के गांव वाले मन जानतेच हे के ओकर बाई पढ़े लिखे हे. ओ चाहे लगिस के कोनो उठे अउ ओकर बाई के नाव धरदे. पर ओकर डहर ले गांव के गांव बेखर रिहीन.
अब तो दिन अउ रात कोनो बेरा अइसन नई रिहीस जब माई लोगन के ये चुनाव म सरपंची चुनई के बात नई च लत रिहीस होही. जहां दू झन आदमी सकलाय बस एके च रचा कोन अपन माई लोगन ल चुनाव म खड़ा कराही ?
पीपर के पेड़ तरी बने च उंरा म बइठे हिरामन गोठयाय अउ बीच – बीच म सुकदेव हुंकारू भरय .अब गांव डउकी सियानी म च Jही . सरकार J घJा पता नई का – का होवत रहिथे. कते – कते कर ले निय म कानून लाथे अउ सउप देथे हमला भोगे बर. जब डउकी परानी गांव के सियानी करही त घर के च उका – चूल्हा कोन देखही. कोठा के गोबर कोन हेरही. गोबर के छेना कोन थोपही ?
– आज समय बदल गे हे हिरामन, कब तक माइलोगन मन घर बइठे रहही ? सरकार जउन करथे, सोच – समझ के करथे जी ।
– तोर गोठ ल मंय मानव हंव पर जब माइलोगन गांव के सियानी करही, तब घर परिवार कते डहर जाही ?
– तंय शहर के माइलोगन मन ल देखेच हस हिरामन । ओमन नउकरी – चाकरी करथे अउ अपन घर परिवार ल घला सकेलथे ।
– तंय सिरतोन कहत हस संगवारी, मोर मति मारे गे रिहीस …।
हिरामन अउ सुकदेव के जोड़ी ल का कहिबे. नानपन म दूनों जउन संगवारी बनीन ओला अब तक निबाहत हे. दुनों के जोड़ी ल टोरे के जलनखोरहा मन कई उपाय करिन. परपंच रचि न पर उंकर जोड़ी नई टुटिस. अब तो उमर साठ ले पार करले हे अउ नानपन ले एको दिन अइसन नइ गिस होही जब दूनों संगी अलग होय होही. कोनो गांव जाना रहय त दूनों संगे जाय . चाहे सुकदेव के सगा घर बर बिहाव, मरनी – हरनी के काम कारज राहय या फेर हिरामन के सगा घर. जवानी के दिन म जतका उतलंई ओमन करिन होही ओतका कोनो अउ करे होही अइसन सुने ल गांव म नई मिलिस. चाहे तरिया म डूबक – डूबक के नाहय के होय या फेर भैरी के बारी ले बिही – खिरा चोरय के होय .
अभी उंकर मन के बाताचीता च लत रहिस के साय कल म नरोतम आवत दिखिस. नरोतम सुकलिया के गोसइया ये. नरोतम चार कक्ष्ाा पढ़े के बाद पढ़ई ल छोड़ नांगर – बख्खर के काम काज म जोतागे. ओकर बाई सुकलिया दसवीं कक्ष्ाा तक पढ़े रहय . पर कभू अइसन नई लगिस के सुकलिया ल अपन पढ़े लिखे के गरब गुमान होही. बड़े ल बड़े अउ छोटे ल छोटे माने म कभू अनाकानी नई करिस. अइसन बेरा घला कभू नई आइस जब ओकर संग कोनों माई लोगन के लड़ई – झगरा होय होही. दसवीं पढ़े के बाद भी ओहर गांव के रंग म रच बसगे. नरोतम उंकर कर अइस. साय कल ल ठाड़ कर कहिस – का गुनतारा च लत हे दुनों संगवारी म ?
– अरे नरोतम, तंय कहां ले आवत हस बाबू , आ बइठ. हिरामन कहिस.
– नहीं बबा, मोला बड़ बेर होगे घर ले निकले . गाय गरू ल पेरा भूंसा दे के बेरा होगे हे. फेर कभू बइठबो.
– हव रे भई, हमन तो होगेन ठेलहा, तंय कमइया. काबर समे खराब करबे हमर मन तीर.
– अइसन बात नोहे बबा,
– त अउ कइसन बात हे ? हिरामन तिखारिस.
– तहूं अतका ल नई जानस हिरामन. बड़ बेर घर ले निकले हे बिचारा. काम धाम नई करही त बहू ठठाही नहीं. अउ दुनों संगी हंसे लगिन. नरोतम – तहूं न बबा कहत साइकल के पइडिल ल ओंट आगू डहर बढ़गे.
हिरामन अउ सुकदेव के बात फेर च ले लगिस.
दिन सरकते गिस अउ चुनाव बर परचा भरे के दिन लठियाते गिस. गाँव म फेर बइठका होइस. कोनो अपन माइलोगन ल चुनाव म उतारे बर तियार नई होइस. खिलावन समे के ताक म रहिस. कोतवाल समे कहिथे – हमर मेर जादा दिन नई हे. कोनो न कोनो ल परचा भरवाये के निरनय ले ल परही. नई ते हमर गाँव म सरपंच चुनई म देरी के साथ बिकास काम म घलो देरी होही.
कोतवाल के बात सिरतोन रिहीस. बिन सियान के भला गाँव के समस्या सरकार तक कइसे पहुंच तिस अउ कइसे समस्या के निदान होतिस. पर इहां तो बिकट समस्या उपस्थित रहिस. कोनो ये कहे बर तियार नई रिहीस के मोर बाई हर चुनाव म उतरही. अभी गांव म बइठका च लते रहिस के गांव के समारू अउ जीवन अइन . ये दुनों के दिन कटे खिलावन के घर. इंकर माईलोगन मन पर के खेती म बनी भूती करे अउ बाल ब‚ा के साथ अपने गोसइयां के पेट घलोक पोसे. एक – एक चेपटी म अतका ताकत रिहीस के दुनों के दुनों खिलावन के परम भI बनगे रिहीन. खिलावन इही दुनों ल अपन पक्ष्ा म बोले बर तियार करे रिहीस. अउ आज बइठका म आ के ये दुनों अपन बात ल बकर डरिन. कहिन – हमर गांव म कोनो तियार नई होवत हे अपन बाई ल सरपंची चुनाव म उतारे बर ता काबर खिलावन के माइलोगन ल नई उतार देव चुनाव म.
गांव भर के जुरायाये लोगन ल समझ आत देरी नई लगिस कि ये खिलावन के दारू बोलत हे. हिरामन तिलमिलागे. कहिस – खिलावन ल अभी जुम्मा – जुम्मा चार महीना होय हवे गांव म बसे अउ तुमन ऐकर माईलोगन ल गांव के सियानी सौंपे के गोठ गोठियाथो. ये गोठियाये के पहिली सोचो समझो काबर नई.
– तोर कहिना ठीक ये बबा, पर तहीं बता जब कोनो गांव के माईलोगन तियार नई हे चुनाव लड़े बर तब अउ का हमर मेर रद्दा हे. तहीं फुरिया, कोन अपन माई लोगन ल चुनाव म उतारे बर तियार हे ?
हिरामन चुप होगे. नाव ले त ले आखिर काकर. कोनो तो मुंह फुटकार के कहत नई हे के मोर माईलोगन चुनाव म उतरही. गांव के सियानी करही. हिरामन कहिस – पराया ल सियानी सौपे के बजाय हम चाहत हन हमरे सियानी करे.
– पर कोन हे तेन ल तो बता बबा ?
– तुमन पर ल गांव के सियानी सौपे के जघा म अपन माईलोगन ल सियानी सौपे के काबर नई सोंच व ?
– पर हमर बाई तो पढ़े लिखे नई हे, सरपंची बिना पढ़े लिखे करही ता गांव के का होही, तहूं जानथस अउ महूं.
बात सिरतोन रिहीस. जउन जतका जादा पढ़े लिखे रहिथे. ओहर ओतके अच्छा अधिकारी – मन संग बात करे ल जानथे अउ गांव के समस्या ल रखके ओकर निदान के उपाय सुझाथे. पर इहां दुनों दरूवाहा के माईलोगन मन तो एक कक्ष्ाा नई पढ़े रिहीस. इंकरो मुड़ मं गांव के सियानी देना मने अपन गांव के बिकास ल रोकना ये. दुनों दरूवाहा के बात ल सुनके खिलावन मंद – मंद मुसकाये लगिस पर हिरामन के अड़गा म ओला गुस्सा घलोक आये लगिस. पर करतीस ता करतीस का. एक डहर पूरा गांव रिहीस एक डहर खिलावन अउ ओकर दु पोसवा दरूवाहा. तीन झन से काम बनने वाला नई रिहीस. खिलावन तो च हत रिहीस – कम से कम आधा गांव ओकर पक्ष्ा म आ जाये फेर आधा ल बात माननेच ल परही. पर इहां आधा गांव तो दूरिहा के रिहीस. दू के सिवा तीसरा ओकर पक्ष्ा म नई रहिस. वइसे जब ले पचार् भरे अउ चुनाव होय के च चार् गांव म होय लगिस तब ले खिलावन सक्रिय होगे रहिस अउ गांव के अइसन कोनो आदमी नई होही जेन ल अपन जाल म फांसे के परयास नई करिस होही पर गांव वाले मन ओकर दारू तो पीगे पर ये दूनों दरूवाह के बाद तीसरा कोनो ओकर जाल म नई फसीस. गांव म जतका बेर बइठका होइस, कोनो ओकर पक्ष्ा नई लिस. अब तो निरनय के घड़ी तिरयागे रिहीस. अपन बात ल अपन मुंह न रखके दूनों दरूवाहा के द्वारा रखना उचि त समझ ओहर तीन दिन ले ओमन ल अतका पीयात हे के गांव में बिरोध के बावजूद ओमन अपनेच बात में अड़े रहय संगे संग गांव वाले मन ल भी अपन बात माने बर तियार करले. खिलावन जतका आसान बात बने के सोच त रहिस ओतका आसान नई होत रहिस. घुम फिर के बात घेरीबेरी अपनेच गांव के माईलोगन ल चुनाव म उतारे के आ जाय .
अभी गुनताड़ा च लत रिहीस. उही बेरा नरोत्तम अइस. नरोत्तम ल देखके हिरामन के आंखी च मकगे. नरोत्तम ल अपन तीर म बलइस. कहिस – नरोत्तम, तोर माइलोगन पढ़े – लिखे हवे. तंय अपन माईलोगन ल सरपंच चुनाव के फारम भरवा दे.
– मंय गरीब आदमी बबा, दूनों परानी मेहनत – मजदूरी करके घर – परिवार ल च लाथन. फेर गांव के सियानी कइसे अपन मुड़ म लेबो. घर के छानी फूटहा हे. पानी टपकथे. अपनेच छानी ल टपराये के मोर ताकत नई हे तब कइसे गांव भर के छानी ल टपरा सकत हंव.
– तोला अपन फुटहा छानी के चिंता हे ? इहां गांव भर के साबुत छानी घलोक निथरे लगही, ऐकर चिंता फिकर नई हे ?
– अइसे कइसे होही बबा, भला साबुत छानी कइसे निथरे लगही ?
समारू गुमशुम बइठे कुछ सोचे लगिस । ओकर दारू के निशा उतरे लगिस । फेर डगमगावत उठीस अउ कहे लगीस – हिरामन बबा सिरतोन कहत हे नरोत्तम …।
समारू के बात ल सुनके खिलावन के संगे संग गांव वाले मन घलो अकबकागे. समारू अपना कहना जारी रखिस – तोर घर के छानी ले पानी टपकथे ता का होगे. गांव घर के सरपंच बनही त छानी छवा जाही अउ पानी के टपकना घला रूक जाही पर पराया के हाथ सियानी जाय म साबूत छानी ले पानी टपकना शुरू हो जाही ….। समारू जीवन ल देखके कहिस – कइसे जीवन, का मंय गलत कहत हंव ।
– बिलकुल गलत नई कहत हस संगवारी …। जीवन हर समारू के साथ देय लगीस. उंकर बात ल सुनके खिलावन के गुस्सा भड़के लगीस. पर करे त करे का ? गांव के जुरयाये लोगन के बीच फुटकार के ये थोरे कहय कि मंय तुम्मन ल तीन दिन ल दारू अइसने कहे बर पीयाय हंव रे. ओकरे फजीहत होतिस. मन मारके बइठे रहिस …।
– गांव के सियानी गांव च के हा कर ही तभे गांव म बिकास होही. दारू पीयाके जउन सियानी चाही, वो अपन बिकास ल सोच ही… कइसे समारू ? जीवन किहीस.
– सिरतोन कहत हस संगवारी …। समारू हुंकारू भरिस.
खिलावन दू ठन आदमी पोसे रहिस, उही मन ओकर बिरोध म होगे. अब खिलावन ल लगे लगिस – ओकर पोलपटृी खुले के बेरा आगे. ओहर बइठा ले सलटे के जुगत म रहीस. समारू ओकर कर अइस. कहिस – कइसे खिलावन, तंय हमर बिचार ले सहमत हस नहीं ?
खिलावन का कहे. चुप रिहीस. जीवन किहिस – अरे समारू, खिलावन का कहही. ये हमर गांव के मामला ये. हम ये माटी म जनमे, ये माटी म खेले कूदे हन. नानपन ले हमर तन अउ मन म ये माटी समाय हे. पराया ल पूछे के काबर ? निरनय हम्मन ल लेना हे. नरोत्तम घर के भउजी सरपंच बनही, मतलब उहिच बनही…।
– कइसे नरोत्तम, अब तोला का कहिना हे ? हिरामन कहिस.
– अब मंय का कहव बबा, गांव वाले न जउन चाहही उही होही.
नरोत्तम के कथन म स्वीकृति रहिस. पहली थपड़ी जीवन पीटिस अउ फेर बइठका भर थपड़ी के आवाज म गूंजे लगिस. थपड़ी के आवाज खिलावन के कान के परदा चीरे लगीस. ओहर बइठका ठउर ले उठके अपन घर डहर च ल पड़िस, पर थपड़ी के गूंज ओकर कान के संग नई छोड़िस….।
सदस्यता लें टिप्पणियाँ भेजें (Atom)


text:
नारायणपुर । भटबेड़ा तोयामेटा म नक्सली मन के सहीद सप्ताह के दउरान पुलिस ह तीन स्मारक ल ध्वस्त कर दिस हे। नक्सली मन ले तीन बार होइस मुठभेड़ के दउरान ये स्मारक मन ध्वस्त होइस हे।
नक्सली मन ह सहीद सप्ताह ल सफल बनाय बर पहिली ले जमके पोस्टरबाजी करिन। जेटेया थाना क्षेत्र अंतरगत साप्ताहिक हाट बाजार चउक के मकान मन, दुकान मन समेत कतको जगह मन म पोस्टर चिपकाय रहिन हे। संग ही मुख्य सड़क किनारे पेड़ मन म घलो जमके पोस्टर लगाय गेहे।
नक्सली मन ह जनता ले पोस्टर लगाके सहयोग देय के अपील करिन। पुलिस ह इही ल लेकर नक्सली मन मुठभेड़ करिन, जेकर बाद नक्सली मन के तीन स्मारक ध्वस्त कर देय गिस । घटना स्थल म मिले खून के निसान ले पुलिस ह 3 नक्सली मन के घायल होय के आसंका घलो जताइस हे।
तीन बार होइस मुठभेड़ …. तीन स्मारक ध्वस्त ….तीन नक्सली घायल
नारायणपुर । भटबेड़ा तोयामेटा म नक्सली मन के सहीद सप्ताह के दउरान पुलिस ह तीन स्मारक ल ध्वस्त कर दिस हे। नक्सली मन ले तीन बार होइस मुठभेड़ के दउरान ये स्मारक मन ध्वस्त होइस हे।


text:
रायपुर। जनता कांग्रेस छत्तीसगढ़ अउ बहुजन समाज पार्टी ह आगामी विधानसभा चुनाइ बर गठबंधन के ऐलान कर दिस हे। आज जेसीसीजे सुप्रीमो अजीत जोगी ह उन 35 सीट के ऐलान कर दिस। जेमा बसपा चुनाइ लड़ही।
छत्तीसगढ़ म जोगी के पार्टी 55 सीट मन म त बहुजन समाज पार्टी 35 सीट ले चुनाइ लड़ही। जोगी ह बसपा के पाले म गे 35 सीट मन के घोसना करिस। येमा 7 सीट ल एससी अउ एसटी ल करीबन 12 सीट दे गेहे। जांजगीर चांपा जिला के छह सीट बसपा ल देय गेहे। कल दूनों दल के बिलासपुर म बइठक होय रहिस हे, जेमा आज चरचा होइस हे। येखर बाद बसपा अपन प्रत्याशी मन के फइसला सुना सकत हे।
ये 35 सीट मन लड़ही ‘हाथी’ ह….जोगी ह करिस घोसना
रायपुर। जनता कांग्रेस छत्तीसगढ़ अउ बहुजन समाज पार्टी ह आगामी विधानसभा चुनाइ बर गठबंधन के ऐलान कर दिस हे। आज जेसीसीजे सुप्रीमो अजीत जोगी ह उन 35 सीट के ऐलान कर दिस। जेमा बसपा चुनाइ लड़ही।


text:
गरियाबंद, 20 जुलाई 2018। किसान मन के आय ल बढ़ाए म क्रेडा कोति ले संचालित सौर सुजला योजना एक सफल अऊ कारगर योजना हे। ये योजना किसान मन बर वरदान के जइसे हे। गरियाबंद जिला म सौर सुजला योजना के तहत अभी तक कुल 2456 किसान मन ल सोलर पंप बांटे गए हे अऊ सबो सोलर पंप कार्यशील अवस्था म हे। हम आप ल बता देवन के गरियाबंद जिला म सौर सुजला योजना के पहिली चरण म 700 सोलर पंप स्थापना के लक्ष्य रखे गए रहिस, ओमा ले लक्ष्य ले जादा 1019 सोलर पंप मन के स्थापना जिला म करे गए हे। ए प्रकार से सोलर पंप स्थापना के दृष्टि ले गरियाबंद जिला के नाम राज्य म ‘प्रथम‘ स्थान म हे। जिला म सौर सुजला योजना के दूसर चरण म 1437 पंप मन के स्थापना काम घलोक पूरा करे जा चुके हे।
सौर सुजला योजना के तहत विद्युतविहिन अउ दूरस्थ गांव मन के किसान मन ल किसानी के काम बर 95 प्रतिशत ले 98 प्रतिशत के अनुदान म 3.5 लाख ले 4.5 लाख रूपिया के लागत मूल्य के सोलर पंप मन ल मात्र 10000 ले 25000 रूपिया म प्रदान करे जात हे। पहिली किसान मन तीर सिंचाईं के साधन नइ होए म ओ मन पूरा फसल मन के सिंचाई बर वर्षा उपर निर्भर रहना परत रहिस। बरसा नइ होए या अल्प बरसा के स्थिति म किसान मन के फसल बर्बाद हो जात रहिस, जेखर से किसान मन ल आर्थिक नुकसान होत रहिस, फेर अभी हाले म सौर सुजला योजना ह किसान मन ल बिक्कट राहत देहे हे। ए योजना म स्थापित सोलर पंप के सेती अब किसान मन ल बरसा उपर अब निर्भर नइ होना परत हे अउ बहुत मात्रा म फसल के पैदावार होत हे। सौर सुजला योजना के तहत लाभान्वित किसान मन के आर्थिक स्थिति म सरलग सुधार होवत हे। अपन खेत मन म सोलर पंप स्थापित करइया सबो किसान सौर सुजला योजना के प्रसंशा करत हें।
शेषमल अऊ तुलसीदास के आमदनी हर महिना 5 हजार ले बढ़के 20 हजार रूपिया महिना हो गए
विकासखण्ड देवभोग के ग्राम कुम्हडईकला के किसान श्री शेषमल गिरीराज अउ श्री तुलसीदास पात्रा पहिली सिंचाई साधन नइ होए के सेती कृषि जमीन होत घलोक फसल नइ ले पात रहिन, फेर अब सौर सुजला ह उंखर सिंचाई समस्या खतम कर दीस। अभी हाले म दुनों किसान मन खेत म सौर सुजला योजना के तहत सोलर पंप लगे हे अऊ अब ओ मन सोलर पंप के पानी के उपयोग करके सब्जी के उत्पादन करत हें। शेषमल गिरीराज अऊ तुलसीदास ह बताइस कि जब उंखर जमीन म सोलर पंप नइ लगे रहिस, त ओ मन सिरिफ अपन घर बर ही थोर-बहुत सब्जी-भाजी उगात रहिन। अब दूनों किसान पंप लगे के बाद करीब 3-3 एकड़ जमीन म बैंगन, भिंडी अऊ उड़द के फसल लेवत हें। शेषमल ह बताइस कि सोलर पंप ले सिंचाई के बदौलत आज उंखर हर महिना के आमदनी कई गुना बाढ़ गए हे। पहिली ओ मन हर माह सिरिफ पांच हजार रूपिया कमा पात रहिन, अब उंखर आमदनी हर महिना करीब बीस हजार रूपये होगए हे। अइसनहे तुलसीदास पात्रा ह घलोक बताइस कि सोलर पंप लगाय ले पहिली हर महिना उंखर आय पांच-छः हजार रूपिया रहिस, फेर अब बाढ़के हर महिना के आमदनी 20-21 हजार रूपिया हो गए हे।


text:
मेला म बधे हे मितान ते पाय के दूनो मितान बर मेला हर मितानी के चिन्हारी होगे हे। जइसे-जइसे मांघ लक_ाथे, पुन्नी तिरयाथे मितान संग भेट करे के खुशी बाड़हत जाथे। कोनो ह देव धामी के दरस करे बर जाथे, कोनो ह हाट बजार करे के मजा ले बर जाथे अउ कोनो-कोनो मन ह तो भीड़-भड़क्का के धक्का लेयेच बर जाथे। फेर सोहन अउ मोहन मन तो एक दूसर ले भेट करेच बर जाथे। सोहन अउ मोहन ह नाननान रिहिसे तब अपन-अपन दाई-ददा एक पइत संग मेला देखे बर गे रिहसे। उहें मेला म दूनों झन ल ओकर दाई-ददा मन मितान बधवाय रिहिसे। ऊंकर दूनों के परवार ह मेलाच म पहिली खेप संघरे रिहिस, आन-आन राज के रहवइया अऊ आन राज केे मेला। उदूप ले संघरिस, अउ अइसन नता गढ़हइस कि एके ठन चुल्हा म दूनों के जेवन चूरे। संघरे नहावय, संघरे देव धामी के दरस करे बर मंदिर देवाला किंजरे। मोहन अउ सोहन दूनों झीन के गाड़ी ह नदिया तिर एके जगा ढिलाय रिहिसे ते पाय के एक ठीन घर बरोबर नता-रिस्ता होगे। बने-बने मन मिले रिहिस के ओमन ल आन राज के मेला देखे बर आय हन किके गमे नी होत रिहिस। अइसे लागे जानो-मानो गांवे के मड़ई मेला म हावन। दू दिन के रहइया चार दिन रिगे। मेला तो चार दिन के रेला आय, बार नाहकिस ताहन उसलो-उसलो होगे। इकरो मन के समान के जोरा-जंगारी होय लगगे। संग छुटे के दुख होइस। कोन जनी अब के गे अउ कब भेंट होही, होही कि नहीं। तिर तखार के होतेन ते आवा जाही मेल-मुलाकात करतेन फेर दूर देस के डहरचला। दूनों झीन मन इही गुनते रिहिस के ठउका मित-मितान बधे के बिचार अइस। सियान मन ले जादा दूनो के लइका मन मनके संग नइ छूटत रिहिस, लइकाच मन ल मितान बधा देथन किके अउ सोहन-मोहन ल मितान बधवा दिस। मेला म रद्दा रेगत अभरे सही अभरिस। डहरचलती मनके मन ह अइसे मिंझरिस के मितानी नता होगे। अब तो सोहन अउ मोहन जवान होगे हाबे अपन-अपन घर के सियान होगे हे तभो ले एको साल मेला जवई नइ अतरिस। साल के साल जाथे, दूनों मितान मिलथे। घर दुवार अउ मया पिरित के गोठ होथे हाट बजार करथे अउ घर लहुट आथे।
ऊंकर मन के मितानी के किस्सा ह जतके मंदरस सही मीठ हे वोतके लीम सहिक करू घलोक हे। सोहन के ददा ह जे खा के अपन गांव ल गाड़ी फांदिस। दुरिहा के कारोबार किके ओकर दाई ह दिने मान सबो तियारी ल कर के राखे रिहिस। सबो कोनो जेवन पानी करिस अउ निकलिस। रात भर गाड़ी चलिस। सुकवा के उति होइस अउ गाड़ी के मेला पहुंचती होइस। अइसने मोहन के ददा मन घलोक जे खा के लिकले रिहिस ते पाय के उहू मन सुकवा उवत मेला म आगे रिहिसे। वोतका बेरा जादा गाड़ी-घोड़ा नइ पहुंचे रिहिस ते पाय के मेला म नंदिया के लक्ठाच म ओकर गाड़ी पहुंच गे रिहिस। नंदिया तिर गाड़ी ल ढिलिस अउ बइला मन ल पानी पियाय बर लेगिस। बेर नइ उवे रिहिस ते पाय के सोहन के निंद नइ उमचे रिहिस। गाड़ी म लगे टट्टा के छांव म लइका बने सुते हे किके वोकर दाई ददा मन नंदिया नहाय बर चल दिन। बेर उवे के आगू बने नहा खोर के अइस लइका मन ल उठाबो अउ मंदिर देवाला दरस करे बर जाबो किके। गाड़ी मेर आगे लइका ल उठाय बर टट्टा म ढकाय कपड़ा ल उघारिस। भितरी म लइका नइ दिखिस। ओकर दाई हांक पारिस- अरे सोहन कहां हस बेटा। ओ कोति मोहन के दाई तको चिल्लाय लगे मोहन-मोहन किके। दूनो अपन-अपन गाड़ी ल उतरके कोन जनी कते कोति रेंगे देहे ते कोनो कोति ले आरो तको नइ मिलत हे। तिर तखार के अवइया-जवइया अउ आस परोस के गड़हा मन ल पुछिस। कोनोच नइ देखे पाइस के लइका मन कोन कोति अउ कतका बेर रेंग गे ते। दूनो झीन के डेरा म रोवा-राही परगे। कोनो काल के लइका मन के साध म मेला जाबो करिस ते साधो भुतागे। पूरा मेला भर छान मारिस। दूनो परवार के मन संघरे खोजइ बुता करे। आन राज अनचिन्हार अउ आन सगा के रिहिस फेर दूनो के उपर एके दुख परे रिहिस। इही पा के दूनो ह एक दूसर के सगा नता-रिस्ता बरोबर जिकर करके खोजई करे। मंदिर देवाला हांट बजार सबो कोति ल देख डरिस फेर कोनो कोति ले सोहन-मोहन मिलिस। कोन कोति गे हाबे तेकर आरो तको नइ मिलत रिहिसे। जेने मंदिर म जवे तेने म मनउती के मांगय। बदना बदय। का साधु का भटरी सबो करा बिचरवा डरे रिहिस। सबोच ह काहय आ जही तोर लइका ह। उंकर मन के मेला तो रोवा राही म कटगे। दिन बुड़ताहा फेर एक रपेटा खोजे बर निकलिस। हतास निरास होके मोहन सोहन के दाई-ददा मन अपन डेरा मेर लुहटिस। डेरा म मोहन अउ सोहन दूनो झन कांदा कुंसियार अउ ओखरा झड़कत बइठे राहय। दूनो लइका गाड़ी के छांव म गोड़ हाथ ल लमाये निसंसो बइठे। लइका ल देख ऊंकर दाई-ददा के जी म जी आईस। अपन-अपन लइका ल छाती म ओधा के रोइस। दूनो झन संखरे रिहिस ते पाय के अपन गाड़ी खोजत-खोजत उहू मन आगे। उसनिंदा म उठके दूनो लइका मन घर सहिक सूर-सूर म रेंग गे रिहिस। फेर भगवान के किरपा ले दूनो झन फेर बने-बने लहुट के आगे। ऊंकर दाई-ददा मन देव धामी म बधे बदना ल तूरते पूरा करिस। एकईस-एकईस ठन नरियर महादेव के मंदिर म चघाईस। सबो मंदिर देवाला म जाके अगरबत्ती अउ फूल-पान चढ़ाके देवी-देवता के जय जय गइस। अइसन रकम ले सोहन अउ मोहन मन संघरे रिहिसे। असल संगी उही आय जेन हा बखत म काम आवय। अउ ये मन तो अनबुद्धि रिहिसे तभो ले संग ल नइ छोड़े रिहिसे। तब ल देख ले अउ अब ल। वोमन साल के मेला म मिलथे। अउ मिले-बिछड़े किस्सा ला रई-रई के सोरियाथे।


text:
- मुख्यमंत्री ह अभी तक 25 जिला मन के करे हें दौरा
- सात गांव मन म चौपाल शैली म त 19 गांव मन के समाधान शिविर मन म जनता ले करिन मुलाकात
- अभी तक 9 जिला मुख्यालय मन म करिन 19 जिला मन के समीक्षा
- 2005 म ग्राम सुराज के रूप म होइस शुरूआत
- अब गांव-शहर मिलाके 2015 ले जारी हे लोक सुराज
रायपुर, 26 मार्च 2018। आम जनता के संग सीधा संवाद अउ योजना मन के सोशल आडिट खातिर भारत के एकलौता अउ अनोखा लोक सुराज अभियान छत्तीसगढ़ म प्रदेशवासी मन के सक्रिय भागीदारी ले उत्साह के संग चलत हे। ये बछर करीबन ढाई महीना पहिली शुरू होए राज्य सरकार के ये वार्षिक अभियान के तहत मुख्यमंत्री डॉ. रमन सिंह के प्रदेशव्यापी तूफानी दौरा आजो जारी रहिस। ये अभियान राज्य सरकार अउ जनता के बीच अपनापन ले भरे भावनात्मक नता के चिन्हारी बन गए हे, जिहां चौपाल अउ समाधान शिविर मन म जनता सरकार के नुमाइंदा मन ले खुलके बातचीत करत अपन दुःख दर्द बतावत हें अउ उमन ल राहत घलव मिलत हे।
आप मन जानतेच होहू के अभियान के ये तीसर चरण हे। येमा मुख्यमंत्री ले लेके जमो मंत्री अउ मुख्य सचिव ले लेके जम्मो संभागीय कमिश्नर, जिला कलेक्टर अउ शासन के जम्मो विभाग मन के मैदानी अधिकारी अउ कर्मचारी गांव मन के दौरा करत हें। समाधान शिविर मन म लोगन मन ल योजना मन के लाभ पहुंचावत हें। डॉ. रमन सिंह के नेतृत्व म लोक सुराज अभियान के पहिली अध्याय ग्राम सुराज अभियान के रूप म वर्ष 2005 म शुरू होए रहिस। करीबन सात बछर बाद उमन एमा नगर सुराज अभियान ल धलव जोरिस। एकर बाद 2015 ले ग्राम अउ नगर दूनों ल मिलाके उंकर नेतृत्व म लोक सुराज अभियान के शुरूआत होइस। डॉ. सिंह ह ये पइत घलव लोक सुराज अभियान म हेलीकॉप्टर ले जिला मन के आकस्मिक दौरा के शुरूआत राज्य के नक्सल हिंसा पीड़ित बस्तर संभाग के जिला मन से करिन। उमन पहिली दिन 11 मार्च के दिन कांकेर जिला के ग्राम बण्डाटोला म आकस्मिक रूप ले पहुंचके चौपाल लगाईन अउ उही दिन मद्देड़ (जिला बीजापुर) अउ इंजरम (जिला सुकमा) के समाधान शिविर मन म भी शामिल होइन।
मुख्यमंत्री ह लोक सुराज के सोलहवां दिन आज बेमेतरा, बालोद, धमतरी अउ कांकेर जिला मन के सघन दौरा करिन। येला मिलाके डॉ. सिंह ह पाछू करीबन एक पाख ले चलत तीसर चरण के अभियान म अब तक बस्तर ले लेके सरगुजा तक राज्य के 27 म ले 25 जिला मन के दौरा कर डरे हें। उमन आज बेमेतरा जिला के ग्राम तेन्दूभाठा, जिला बलोद के ग्राम भण्डेरा अउ जिला धमतरी के ग्राम जोरातराई के समाधान शिविर मन म अचानक पहुंचके जनता ले मुलाकात करिन। ये बीच उमन कई ठन जिला मन म कहूं स्कूल अउ छात्रावास म पहुंचके लइका मन से बातचीत करिन, त कहूं वो प्रधानमंत्री आवास योजना के तहत पक्का मकान म रहे ल आ गए ग्रामीण मन से मिले उंखर घर पहुंच गीन। कहूं पेड़ के डगाल म खेलत नान्हें लइका मल ले हाथ मिलाइन, त कहूं चौपाल मन म उमन ले पहाड़ा अउ कविता सुनके उंखर उत्साह बढ़ाइन। समाधान शिविर मन म हितग्राहीमूलक योजना मन के तहत जरूरतमंद लोगन ल सामग्री आदि के वितरण घलव करिन।
अब तक 19 जिला मन के समाधान शिविर मन म शामिल होइन मुख्यमंत्री
डॉ. रमन सिंह ये शिविर मन ल मिलाके अब तक 19 जिला मन के समाधान शिविर मन म शामिल हो चुके हें। उमन ये पइत के अभियान म सात गांव मन म आकस्मिक रूप ले पहुंचके कहूं पेड़ के छांव म, त कहूं तालाब के पार म चौपाल शैली म ग्रामीण मन से मुलाकात करिन, त 19 समाधान शिविर मन म घलव अचानक पहुंचिन। अभियान के तहत मुख्यमंत्री जेन आकस्मिक चौपाल मन म शामिल होइन वोमा बंडाटोला (जिला कांकेर), सेमहरा (जिला गरियाबंद ), मेरो (जिला कोरिया ), डोंगरडुला (जिला धमतरी), पुसापाल (जिला कोण्डागांव), टुरीझर (महासमुंद) अउ सिंघारी (जिला-कबीरधाम) सामिल हे।
इही कड़ी म डॉ. सिंह ह जेन समाधान शिविर मन म अचानक अपन उपस्थिति दीन, वोमा मददेड़ (जिला बीजापुर), इंजरम (जिला सुकमा), भटगांव (जिला मुंगेली), खरकट्टा (जिला जशपुर), नगरा (जिला बलरामपुर), भैसामुड़ा (जिला कोरबा), लुतराशरीफ (जिला बिलासपुर), माड़ागांव (जिला गरियाबंद), थनौद (जिला दुर्ग), धौड़ाई (जिला-नारायणपुर) किरंदुल (जिला दंतेवाड़ा), कोसमकुंडा (बलौदाबाजार), ससौली (जिला-सरगुजा), अमोरा (जिला जांजगीर-चांपा), पुसल्दा (जिला-रायगढ़), बैजनाथपुर (जिला-सूरजपुर), तेंदूभांठा (जिला-बेमेतरा), भण्डेरा (जिला-बालोद) अउ जोरातराई (जिला-धमतरी) शामिल हें।
प्रदेश के 9 जिला मुख्यालय मन म मुख्यमंत्री ह करिन 19 जिला मन के समीक्षा
मुख्यमंत्री ये अभियान के तहत कई ठन जिला मुख्यालय मन म अधिकारी मन के बैठक लेके विकास कार्य अउ योजना मन के समीक्षा भी करत हें। उमन अब तक 09 जिला मुख्यालय मन म 19 जिला मन के संयुक्त समीक्षा बैठक ले डरे हें। उमन जिला मुख्यालय दंतेवाड़ा म बीजापुर, सुकमा अउ दंतेवाड़ा के समीक्षा करिन। एकर बाद जिला मुख्यालय बिलासपुर म मुंगेली अउ बिलासपुर जिला मन के अउ जिला मुख्यालय अम्बिकापुर म सरगुजा अउ बलरामपुर जिला मन के समीक्षा उमन करिन। डॉ. रमन सिंह ह जिला मुख्यालय जांजगीर म कोरबा अउ जांजगीर-चांपा जिला मन के संघरा समीक्षा बैठक लीन। राजनांदगांव म उमन कबीरधाम अउ राजनांदगाव जिला मन के समीक्षा करिन। डॉ. सिंह ह जिला मुख्यालय जगदलपुर म नारायणपुर अउ बस्तर जिला मन के अउ जिला मुख्यालय जशपुर म रायगढ़ अउ जशपुर जिला मन के समीक्षा करिन। मुख्यमंत्री के अध्यक्षता म कोरिया जिला के मुख्यालय बैकुण्ठपुर म सूरजपुर अउ कोरिया जिला मन के संघरा समीक्षा बैठक होइस। आज 26 मार्च के दिन उमन जिला मुख्यालय कांकेर म कोण्डागांव अउ कांकेर जिला मन के समीक्षा करिन।
आप मन जानतेच होहू के डॉ. रमन सिंह के नेतृत्व म ए बछर के लोक सुराज अभियान 12 जनवरी ले शुरू होए हे, जे तीन चरण मन म 31 मार्च तक चलत हे। पहली चरण म 12 जनवरी ले 14 जनवरी तक ग्राम पंचायत अउ शहरी क्षेत्र मन म शिविर लगाके जनता ले आवेदन सकेले गीस। दूसर चरण म 15 जनवरी से 11 मार्च तक वोकर निराकरण करे गीस अउ तीसर चरण म 11 मार्च ले 31 मार्च के बीच ग्राम समूह अउ शहरी क्षेत्र मन म वार्ड समूह मन के बीच समाधान शिविर लगाके लोगन मन के आवेदन मन के निराकरण के स्थिति के बारे म बताए जात हे। हितग्राही मूलक योजना मन म चेक अउ अनुदान सामग्री के घलव वितरण करे जात हे। छत्तीसगढ़ देश के पहिली अउ इकलौता राज्य ये, जिहां मुख्यमंत्री के नेतृत्व म शासन अउ प्रशासन के पदाधिकारी अउ प्रतिनिधि हर साल करीबन ढाई महीना ले तीन महीना के समयबद्ध अभियान चलाके जनता के बीच पहुंचथें अउ लोगन के दुःख दर्द सुनके उमन ल सरकार के कई ठन योजना मन के जरिए राहत देवाए के घलव उदीम करथें। एकरे संग योजना मन के क्रियान्वयन के जमीनी स्थिति के घलव आंकलन आम जनता के बीच बइठके करे जाथे।


text:
रायपुर। नक्सल अभियान म साहसिक एवं उत्कृष्ठ कारय करइया 49 अधिकारी मन अउ करमचारी मन ल आउट ऑफ टरन प्रमोसन अउ नगद इनाम के घोसना करे गिस हे। येमा 7 एस आई ल इंस्पेक्टर बनाय गिस। एक ASI ल SI बनाय गिस। उहें , 2 लोगन ल प्लाटून कमांडर ले कंपनी कमांडर बनाय गिस हे। 4 कर्मचारी मन ल असिस्टेंट प्लाटून कमांडर ले प्लाटून कमांडर बनाय गिस हे, अउ 8 हवलदार मन ल आईएसआई के पद म पदोन्नति मिलिस हे। 27 सिपाही मन ल हवलदार बनाय गिस। ये बात के जानकारी SP स्टेट इंटेलिजेंस ब्रांच ह दीस हे।
Home ताजा समाचार 49 अधिकारी अउ करमचारी मन ल आउट ऑफ टर्न प्रमोसन अउ नगद...


text:
मंझन के दू बज गे राहय, मूंड़ म मोटरा लादे, बाखा मा पेटी चपके, गांव के मोठडांट मनखे रामू हा धोती पागा के छूटत ले दउँड़ के रेलवे इसटेसन मा हबरिस, जाड़ के दिन मा घला वोहा पछिना मा नहा डरे राहय, पाछू-पाछू ओकर गोसानिन रेवति अपन दू झन लइका ला धरके हबरिस, वहू पछिना म लथपथ राहय, वोमन पहिली घव टरेन चढ़े के साद करे राहय, दूरिहा के सफर, सुने सुनाय गोठ अउ जाड़ के डर म अड़बड़ अकन समान अउ साल सेवटर ओढ़े लादे राहय। इसटेसन म पहुंच के रामू हा येला-वोला पूछे लागिस, टरेन कहां हे, दिखत नइये छूटगे का, ओकर के जम्मों झन वोखर गोठ सुनके ओखरे डहर देखे लागिस, फेर रामू ला काहीं के सुध नइ रीहिस, वोला हलाकान होवत देख के एक झन भलमानुस बतइस कि टरेन हा इसटेसन म हे, त रामू फेर कइथे त हमन इसटेसन म तो खड़े हन का? वो भलमानुस कहिस पहिली तो ते धीरज धर अउ सुन, अभी तेहा इसटेसन के गाड़ी मोटर राखे के ठउर मा हावस, इंहा ले वो बिलडिंग मा निंगबे त पूछताछ करे बर चेंबर बने होही, रामू फेर किहीस चेंबर काला कइथे गो? भलमानुस बतइस भुलकी वाला खोली, एक डहर जानकारी मांगे के ठउर हे अउ एक डहर टिकिट कटवा के, उंहे जाबे, अउ वो बिल्डिंग ला नाहकबे त पटरी वाला इसटेसन दिखही उही म टरेन आथे-जाथे। त रामू डिंग मारके खिसा ले टिकिट निकाल के कइथे टिकिट ला तो हमर पड़ोस के पढ़ईया बाबू हा गांवेच मा बना देहे, अपन कंपुटर मा काला-काला चपकिस पइसा ला मांगिस अउ ये कागद हेर के हाथ म धरा दिस, वोहा कहिस कि मोबाइल धरे होबे त कागद घलो नइ लागे। मेहा मोबाइल तो धरे हंव फेर जादा कोचके ला नइ आवय कइके कागद वाला टिकिट मांगेंव।
त भलमानुस टिकिट ला देखा कहिस अउ देखे लागिस, अब वोहा थोकन संसो मा रामू ला देख के कइथे ये टिकिट म तो तीन बजे के समे लिखाय हे। रामू अपन घड़ी ला देख के कइथे हव जी जल्दी टरेन चघे बर लागही आधा घंटा भर तो बांचे हे। भलमानुस फेर कइथे, नही भाई तोर टरेन हा तो कबके चल देहे येमा तीन बजे लिखाय हे, अउ अभी साढ़े चउदा बजत हे, तोर टिकिट म तीन बजे लिखाय हे, तेहा रतिहा के बेरा आये। रामू ओखर गोठ ला नइ पतियाय अउ हांस के कइथे सिरतोन म जी सहरी मनखे मन लबारी मारे मा कमी नइ करव, तय कोनों ला पूछ ले घड़ी म बारा बजथे, तेरा चउदा नइ बजे, कहीं आय रात कुन टरेन चलही, हमर गांव म सांझ कुन चार ले सवा चार होथे त मोटर नइ पावस। अउ ताहन रामू हा वोला खेदारे सरीख भाखा मा कइथे महू हा तीस फरवरी के जनमें रेंहव समझे! दे मोर टिकिट ला, जा अपन बूता कर। अउ रामू इसटेसन के आने-आने चेंबर (भुलकी वाला खोली) म दतके पूछे जाने के जतन करथे, फेर वोहा पूछे-ताछे के खुदे ठिकाना नइ पावय त कोनें हा वोला बता डरतिस। वोकर हलाकानी ला एक झन पुलिस वाला देखथे त गोठ ला सुनके, किस्सा ला समझ के रामू ला समझाथे कि टरेन के टईम टेबुल हा चउबीस घंव बेरा बतईया घड़ी के हिसाब ले चलथे, बारा घंटा वाला घड़ी हा एके तारीख म दू घंव एके बेरा बताथे, अइसन म रेलवे के कोनों करमचारी ला भोरहा झन होवय, अउ भोरहा म दुर्घटना झन होवय कइके चउबीस घंव बेरा बतईया वाला घड़ी के हिसाब ले टरेन चलथे, इही ला रेलवे टईम-टेबुल घलो केहे जाथे। येला एक घंव जाने के बाद म यातरी मन ला घला सुभिता लागथे। अब रामू के हाथ गोड़ जुड़ा जथे, थोथना ओरमा के अपन लोग-लइका डहर ला देख के कइथे वो टिकिट बनईया डिंगरा टूरा हा एक कान ला फोन मा दतायेच रीहिस अउ सट ले मोला टिकिट ला धरा दिस, ओखर लटर-पटर के मारे कुछु पूछे घला नइ सकेंव, रही जा रे डिंगरा टूरा गांव लहुट के तोर बर बइठका कराहूं। फेर मूंड़ धरके कइथे अब मेहा का करव साहेब तिही उपाय बता। त पुलिस वाला कइथे फिकर के कोनों बात नइये, तय पइसा नइ राखे होबे त हमन तोला बस बइठार के घर भेज देबो, अउ कहूं पइसा राखे होबे त जिहा जाना हे तिहा के आने टरेन के टिकिट कटवा के ओखर सही बेरा म बइठार देबो, अइसन हालत ले निपटे बर रेलवे बिभाग अउ सासन हा अड़बड़ अकन उदीम करके राखे हे। रहे से लेके सुरकछा तक सब बेवस्था इसटेसन म रइथे। हां फेर अब दू चार आखर अइसन जिनिस के जानकारी रखना सब झन बर जरूरी हे। रामू पइसा धरे रीहिस इसटेसन मा लोग लइका ला खवा-पिया के चार घंटा अगोरे के पाछू टरेन पहुँचईस अउ पुलिस वाला के परसादे रामू अउ ओखर परवार हा पहिली पइत टरेन सफर के मजा अउ सुवाद पईस।
ललित साहू “जख्मी” छुरा, गरियाबंद
रामू डिंग मारके खिसा ले टिकिट निकाल के कइथे टिकिट ला तो हमर पड़ोस के पढ़ईया बाबू हा गांवेच मा बना देहे


text:
कई ठन शासकीय योजना मन के तहत 121 हितग्राही मन ल सामान अऊ 1498 गांव वाले मन ल आबादी पट्टा वितरित
दुर्ग, 11 जुलाई 2018। महिला अउ बाल विकास अउ समाज कल्याण मंत्री श्रीमती रमशीला साहू दुर्ग जिला के ग्राम पंचायत निकुम म आयोजित शिविर म सामिल होइन। ए दौरान श्रीमती साहू ह पंचायत निकुम म दू सामुदायिक भवन के भूमिपूजन करिन अऊ एक-एक सामुदायिक भवन, व्यावसायिक परिसर, नवयुवक भवन, रविदास मंगल भवन, कर्मा भवन म अकतहा कमरा के लोकार्पण करिन।
शिविर म श्रीमती साहू ह शिविर म प्रधानमंत्री आवास योजना के तहत 07 हितग्राही मन ल स्वीकृति प्रमाण पत्र, प्रधानमंत्री उज्जवला योजना के तहत 41 हितग्राही मन ल प्रमाण पत्र अउ गैस सिलिंडर चूल्हा, मुख्यमंत्री सायकिल योजना अंतर्गत 52 हितग्राही मन ल स्वीकृति प्रमाण पत्र, 04 हितग्राही मन ल मुख्यमंत्री औजार सहायता योजना के प्रमाण पत्र, कृषि विभाग ले 13 हितग्राही मन ल राहेर अउ तिली के मिनिकिट अउ उद्यानिकी विभाग कोति ले 04 हितग्राही मन ल सामान वितरण करे गीस। एखर अलावा ग्राम निकुम के 502, ग्राम आलबरस के 363, ग्राम तिरगा के 438 अउ झोला के 195 हितग्राही मन ल आबादी पट्टा वितरण करे गीस।
शिविर ल संबोधित करत श्रीमती साहू ह शासन के सबो महत्वपूर्ण योजना जइसे प्रधानमंत्री उज्जवला योजना के तहत गैस चूल्हा वितरण, प्रधानमंत्री घर योजना, प्रधानमंत्री जनधन योजना, स्वच्छता अभियान के तहत शौचालय निर्माण, आयुष्मान भारत, सौभाग्य योजना जेखर तहत गरीब कुटुंब ल विद्युत कनेक्शन के जानकारी दीन श्रीमती साहू ह ग्रामवासि मन ले ए सबो योजना मन के बारे म जादा ले जादा मनखे ल बताय के अपील घलोक करिन ताकि जादा ले जादा मनखे मन ल लाभान्वित करे जा सकय। ए कार्यक्रम म क्षेत्र के जन प्रतिनिधि अऊ विभागीय अधिकारी मन संग 4 गांव निकुम आलबरस, तिरगा अउ झोला ले बड़ संख्या म ग्रामीण सामिल होइन।


text:
अपन दस्कत करके दीन शुभकामना पत्र
रायपुर, 01 अप्रैल 2018। मुख्यमंत्री डॉ. रमन सिंह ह काल जिला मुख्यालय राजनांदगांव म लोक सेवा आयोग के प्रतियोगी परीक्षा मन के तइयारी करत युवा मन से मुलाकात करके ओ मन ल अपन दस्कत करके शुभकामना पत्र सउंपिन। डॉ. सिंह ह पत्र म स्वामी विवेकानंद कोति ले युवा मन ल देहे गए प्रेरक संदेश उत्तिष्ठत, जागृत, प्राप्य, वरान्निबोधत लिखे हें, जेखर मतलब हे -उठव, जागव अऊ तब तक मत रूकव जब तक तुहंर शुभ संकल्प पूरा न हो जाय। मुख्यमंत्री ह ए अवसर म युवा मन ल अपन संक्षिप्त उद्बोधन घलोक दीन। उमन कहिन कि कोनो लंबा सफर के शुरूआत एक छोटे से कदम ले होथे अऊ आप मन आज उज्ज्वल भविष्य के दिशा म अपन कदम बढ़ा देहे हव। उमन कहिन कि आप मन बेहतर तैयारी करव। ए बात बर शासन कोति ले विशेष रूप ले कोचिंग के व्यवस्था करे गए हे। संस्कारधानी म प्रतियोगी परीक्षा मन बर बेहतर वातावरण तैयार होवय, ए खातिर डीएमएफ कोति ले एकेडमिक परिसर के निर्माण घलोक करे जात हे। ए परिसर म हायर सेकेंडरी के परीक्षा के बाद अउ स्नातक स्तर के बाद होवइया परीक्षा मन के कोचिंग के सुविधा होही। सर्वसुविधायुक्त लाइब्रेरी होही अऊ इंटरनेट के सुविधा घलोक होही।
ये एकेडमिक परिसर नगर के महाविद्यालय मन के तीर होही, एखर से पढ़इया अऊ प्रतियोगी परीक्षा मन के तइयारी के बेहतरीन माहौल तैयार होही। उमन कहिन कि आप मन आज पीएससी के तैयारी के संकल्प लेहे हव आप मन के संकल्प ल पूरा करे बर हर संभव सहायता दे बर शासन प्रतिबद्ध हे। उमन कहिन कि आप मन सिविल सेवा म चुने जाहू, प्रशासन म आए के बाद आप मन के आत्मविश्वास अऊ निखरही। प्रशासनिक सेवा मन के माध्यम ले आप मन जनसरोकार मन ले पूरा जुड़ सकत हव।
ए मौका म कलेक्टर श्री भीम सिंह ह 12.95 करोड़ रुपिया के लागत ले बनइया एकेडमिक परिसर के विस्तृत जानकारी दीन। इहां लाईब्रेरी अऊ छात्र-छात्रा मन बर पचास सीटर हॉस्टल के सुविधा घलोक बनाए जाही। लोकसभा सांसद श्री अभिषेक सिंह, पूर्व विधानसभा अध्यक्ष श्री धरमलाल कौशिक अउ आन अतिथि मन ह घलोक युवा मन ल शुभकामना दीन। ए मौका म कोचिंग बर आये युवा मन ल पीएससी के नवा सिलेबस के मुताबिक तैयार करे गए कोर्स मटेरियल घलोक सौंपे गीस।


text:
हमर शिक्षा व्यवस्था
पढ़हईया लईका मन ला हमर देश के सिरिजन करईया कहे जाथे। फेर आज के दिन मा ऊखर जिनगी के संग खिलवाड़ होवत हवै। ओ लईका मन ल बिन जबरन के कल्लई करात हवै। आजे काली बिहिनिया कुन पेपर म पढ़ेबर मिलिस कि एक झन लईका ह 12वीं म पहिलि सेरेणी म पास होगे हवै तभो ले कालेज म अपन मन के पढ़ नी सकत हवै।
पेपर म छपय रिहिस कि ओ लईका ह एसो 12वीं के परीक्छा दे रिहिस। फेर ओ लईका के काय गलती। ऐमा गलती तो ओछर पेपर ल जँचईया गुरूजी के रिहिस, जउन हा बिचारा लईका के बने-बने बनाए पेपर ला घलो अईसन जाँचिस कि ओ लईका हा उहिच बिषय मा पूरक आगे। जब ओ लईका ल लागिस कि मोर पेपर मा अंक निच्चट कम आगिस हवै ता अपन ईस्कूल के गुरूजी अऊ घर के सियान मन के केहे म अपन पेपर ला खोलवईस। जउन बिषय म ओ लईका हर फेल हो गे रिहिस ऊही बिषय म दूसरईया जँचवाए के बाद मा बने-बने अंक के संग म पास होगिस। ऐ दूसरईया जँचई के चक्कर मा ओ लईका के समेय ह घलो सिरागे, जेखर सेती ओ बिचारा कालेज मा दाखिला घलो नी पईस। आज ओ लईका हर पहिलि सेरेणी म पास होगिस तभो ले स्वाध्यायी पढ़ईया मन बरोबर ऊँहा पढ़ेबर परत हवै।
ए गोठ-बात म जँचईया मन के संगे-संग म हमर शिक्षा व्यवस्था के ऊपर म घलो सवाल उठत हवै कि हमर शिक्षा व्यवस्था ह अईसन कइसे कोनो लईका के जिनगी संग खेल सकत हवै। येहा एके झन लईका के गोठ नोहे, ऐखर असन कतको लईका मन ल अईसन हर बछर म छेले बर परथे। जउन मन ला बड़ कल्लई होथे। हमर राज के शिक्षा व्यवस्था ह अइसने रहिबे करहि त हमर देश के भाग्य बनईया कहवईया हमर पढ़हईया लईका मन के का होही? जउन मन ह अपन मेहनत ले पढई करथे फेर अईसन शिक्षा व्यवस्था के सेती ओ मन ल रोये ल पर जाथे।
पुष्पराज साहू
छुरा (गरियाबंद)


text:
डाउनलोड STLab ड्राइवर
इस पृष्ठ पर STLabके किसी भी मॉडल के ड्राइवर्स की पूरी सूची है।. अपने डिवाइस के मॉडल का चयन करें।
STLab ड्राइवरों को देखा गया 108397 बार और डाउनलोड 251 बार.
- एसएटीए STLab A-370 PCI-E eSATA 4 Channels Card 11 ड्राइवर डाउनलोड 3251 बार देखे गए
- प्रसार STLab BROADBAND ROUTER 0 ड्राइवर डाउनलोड 2909 बार देखे गए
- यूएसबी STLab USB 2.0 TO ETHERNET ADAPTER 13 ड्राइवर डाउनलोड 2853 बार देखे गए
- एसएटीए STLab eSATA II 2+2 ports 1 ड्राइवर डाउनलोड 2784 बार देखे गए
- टीवी ट्यूनर STLab USB 2.0 TV/FM BOX-1 9 ड्राइवर डाउनलोड 2727 बार देखे गए
- यूएसबी STLab USB 2.0 IRDA-4220 0 ड्राइवर डाउनलोड 2684 बार देखे गए
- टीवी ट्यूनर STLab TV/FM CARD 1 ड्राइवर डाउनलोड 2683 बार देखे गए
- टीवी ट्यूनर STLab USB 2.0 MINI TV BOX 4 ड्राइवर डाउनलोड 2604 बार देखे गए
- यूएसबी STLab USB BLUETOOTH DONGLE 153 ड्राइवर डाउनलोड 2572 बार देखे गए
- प्रसार STLab PCI GIGABIT LAN CARD 0 ड्राइवर डाउनलोड 2529 बार देखे गए
- मॉडेम STLab FAX MODEM CARD 0 ड्राइवर डाउनलोड 2496 बार देखे गए
- यूएसबी STLab USB TO SERIAL 4 PORTS 19 ड्राइवर डाउनलोड 2247 बार देखे गए
-
- ध्वनी STLab 4 CHANNEL PCI SOUND CARD 4 ड्राइवर डाउनलोड 2190 बार देखे गए
- यूएसबी STLab USB IRDA 0 ड्राइवर डाउनलोड 2013 बार देखे गए
- ध्वनी STLab 5.1 CHANNEL PCI SOUND CARD 0 ड्राइवर डाउनलोड 1854 बार देखे गए
- ध्वनी STLab 7.1 CHANNEL PCI SOUND CARD 2 ड्राइवर डाउनलोड 1749 बार देखे गए
- प्रसार STLab PCI 10/100 LAN CARD 0 ड्राइवर डाउनलोड 1673 बार देखे गए
- एमपीथ्री प्लेयर STLab MP3-A6-1 OLED SERIES 0 ड्राइवर डाउनलोड 1501 बार देखे गए
- प्रसार STLab PCIe GIGABIT LAN CARD 1 ड्राइवर डाउनलोड 1494 बार देखे गए
- यूएसबी STLab USB 2.0 IRDA-4210 1 ड्राइवर डाउनलोड 1456 बार देखे गए
- एसएटीए STLab eSATA II 2PORTS 0 ड्राइवर डाउनलोड 1441 बार देखे गए
- यूएसबी STLab USB DONGLE SERIAL 2 PORTS 1 ड्राइवर डाउनलोड 1434 बार देखे गए
- यूएसबी STLab USB DATA LINK CABLE 6 ड्राइवर डाउनलोड 1429 बार देखे गए
- यूएसबी STLab 5 IN 1 DVR 2 ड्राइवर डाउनलोड 1426 बार देखे गए
-
- टीवी ट्यूनर STLab USB 2.0 TV/FM BOX-2 12 ड्राइवर डाउनलोड 1397 बार देखे गए
- एसएटीए STLab eSATA II 1PORT 0 ड्राइवर डाउनलोड 1383 बार देखे गए
- यूएसबी STLab USB TO SERIAL CABLE 1 ड्राइवर डाउनलोड 1347 बार देखे गए
- एमपीथ्री प्लेयर STLab MP3-A5 LCM SERIES 0 ड्राइवर डाउनलोड 1309 बार देखे गए
- यूएसबी STLab USB 2.0 DATA/NETWORK LINK CABLE 0 ड्राइवर डाउनलोड 1269 बार देखे गए
- यूएसबी STLab USB 2.0 24-IN-1 CARD READER 4 ड्राइवर डाउनलोड 1261 बार देखे गए
- यूएसबी STLab USB DONGLE 1S1P 4 ड्राइवर डाउनलोड 1247 बार देखे गए
- एमपीथ्री प्लेयर STLab MP3-A5 OLED SERIES 0 ड्राइवर डाउनलोड 1245 बार देखे गए
- प्रसार STLab PCI-E LAN GIGABIT 0 ड्राइवर डाउनलोड 1212 बार देखे गए
- यूएसबी STLab USB MINI DOCKING STATION 0 ड्राइवर डाउनलोड 1200 बार देखे गए
- एमपीथ्री प्लेयर STLab MP3-A6-2 OLED SERIES 0 ड्राइवर डाउनलोड 1194 बार देखे गए
- यूएसबी STLab USB2.0 D/NLINK CABLE 0 ड्राइवर डाउनलोड 1080 बार देखे गए
- एमपीथ्री प्लेयर STLab MP3-A8 OLED SERIES 0 ड्राइवर डाउनलोड 1078 बार देखे गए
- प्रसार STLab PCI-E LAN 10/100 2 ड्राइवर डाउनलोड 1042 बार देखे गए
- यूएसबी STLab USB DONGLE SERIAL 1 PORT 0 ड्राइवर डाउनलोड 1024 बार देखे गए
- यूएसबी STLab USB 2.0 DOCKING STATION 0 ड्राइवर डाउनलोड 1007 बार देखे गए


text:
..
अम्बिकापुर । सरगुजा जिला के लखनपुर थाना अंतरगत सारवजनिक वितरन प्रनाली के चावल म हेराफेरी करे के कोसिस ल लखनपुर पुलिस ह विफल कर दिस हे। पुलिस ह करीब 198 क्विंटल पीडीएस के चावल ले लदे ट्रक ल जब्त कर चालक ल गेरफ्तार कर लिस। खाद्य विभाग ल घलोक मामला के जानकारी देय गिस हे। जब्त चावल सरकारी तउर म सप्लाई होवइया बोरा म लोड रहिस हे। पुलिस अधीक्छक सदानंद कुमार ह सरकारी रासन के गड़बड़ी मामला म सख्त कार्रवाई करे के आदेस दिस हे। पुलिस ह बताइस के ट्रक म 134 सफेद प्लास्टिक बोरी अउ 64 पीडीएस के बोरा म प्रति बोरा 50-50 किलो चावल भरे हुए रहिस हे। कुल 198 बोरा चावल समेत एक ट्रक ल जब्त कर के चालक के खेलाफ आवस्यक वस्तु अधिनियम के धारा 3, 7 के तहत कार्रवाई करिस हे। पुलिस के ये कार्रवाई ले सरकारी रासन चोर मन म खलबली मचे हुए हे।
सारवजनिक वितरन प्रनाली के चावल के हेराफेरी
..


text:
रायपुर। अब जमाना हे ऑनलाइन खरीदारी के, जेमा ग्राहक ल हमेसा राजा दिखाय जात हे। लेकिन दरअसल अइसना कतको बार नइ होवय। इहू म घलो धोखा खा जाथे या महंगा सामान ल सस्ता म खरीदे के लालच में रुपिया गंवाना पड़थे। अतना ही नइ, डिस्काउंट के लालच म कुछु अइसे सामान घलो खरीद ले जाथे जेखर कोनो जरूरत नइ होवय। एक अइसे ही बारदात राजधानी म होइस हे? जब एक सीए ल सस्ता सामान खरीदे के लालच ह महंगा पड़ गिस।
दरअसल, कम कीमत पर महंगा सामान खरीद के लालच म एक चार्टर्ड अकांउटेंट ल 16 लाख के ऑनलाइन ठगी के शिकार होना पड़िस। मामला राजधानी के सरस्वतीनगर थाना इलाका के कोटा के हे, जिहां सीए साकेत अग्रवाल के मोबाइल म एक अनजान नंबर ले फोन आइस अउ कहिस के शॉप लाबी डॉट कॉम (SHOPLOBY.COM) ले खरीदी करे मर प्वाइंट मिलही। जेमा कार, मोबाईल फोन अउ अन्य महंगा गिफ्ट दिय जाही। झांसा म आके पीड़ित ह ऑनलाइन खरीदी करिस, जेखर बाद सातिर ठग मन ह 25 हजार रूपिया के चेक अउ एक एप्पल मोबाइल घलो भेजिस। जेखर ले उत्साहित सीए ह आरोपी मन के अलग अलग एकाउंट नंबर म कुल 16 लाख 35 हजार 670 रूपिया जमा करिस । लेकिन पइसा डाले के बाद जब सीए के पास कोनो गिफ्ट या सामान नइ आइस त ओला ठगे जाय के अहसास होइस । सिकायत के बाद सरस्वती नगर थाना पुलिस धोखाधड़ी के मामला दरज कर आरोपी मन के तलास म जुट गेहे।
महंगा सामान खरीदे के लालच महंगा पड़ गिस एक चार्टर्ड अकांउटेंट ल
रायपुर। अब जमाना हे ऑनलाइन खरीदारी के, जेमा ग्राहक ल हमेसा राजा दिखाय जात हे। लेकिन दरअसल अइसना कतको बार नइ होवय। इहू म घलो धोखा खा जाथे या महंगा सामान ल सस्ता म खरीदे के लालच में रुपिया गंवाना पड़थे। अतना ही नइ, डिस्काउंट के लालच म कुछु अइसे सामान घलो खरीद ले जाथे जेखर कोनो जरूरत नइ होवय। एक अइसे ही बारदात राजधानी म होइस हे? जब एक सीए ल सस्ता सामान खरीदे के लालच ह महंगा पड़ गिस।


text:
रायपुर। बिलासपुर-रायपुर नेशनल हाइवे म सोमवार संझा एक दर्दनाक सड़क हादसा के घटना आघू आइस हे। हादसा म बिलासपुर सिंचाई विभाग म पदस्थ एसडीओ अउ उंखर पत्नी के मउत होगिस, उहें चालक घलो घायल हो गिस हे। हादसा अतना जबरदस्त रहिस हे के कार के परखच्चे उड़ गिस। सूचना मिले ले मउवका म पहुंचिस पुलिस मर्ग कायम कर शव पीएम बर भेज के कार्रवाई करिस। मिले जानकारी म एसडीओ विजय साहू अपन पत्नी कुसूम के संग निजी कार्य ले रायपुर आए रहिस हे । काम खत्म करके संझा लगभग 5.30 बजे दूनों अपन कार ले बिलासपुर लउटत रहिस हे। इहीं दउरान सिमगा के तीर आघू ले आवत एक तेज रफ्तार ट्रक ह उंखर कार ल टक्कर मार दीस। हादसा के बाद ट्रक ड्राइवर वाहन छोड़ मउवका ले फरार हो गिस, जेला बाद म गेरफ्तार करले गिस।
Home ताजा समाचार तेज रफ्तार ट्रक ह कार ल मारिस टक्कर …. सिंचाई बेभाग के...


text:
सुरता – गीत संत डॉ. विमल कुमार पाठक
इतवार १४ जुलाई, २०१३ के संझा वीणा पाणी साहित्य समिति कोती ले पावस गोस्ठी के आयोजन, दुर्ग म सरला शर्मा जी के घर म होइस. कार्यक्रम म सतत लेखन बर छत्तीसगढ़ी राजभाषा आयोग के अधियक्छ पं.दानेश्वर शर्मा, जनकवि मुकुन्द कौशल, हिन्दी अउ छत्तीसगढ़ी के वरिष्ठ लेखिका डाॅ.निरूपमा शर्मा, संस्कृत हिन्दी अउ छत्तीसगढ़ी के वरिष्ठ लेखिका शकुन्तला शर्मा के सम्मान समिति ह करिस. ये अवसर म डॉ. विमल कुमार पाठक के घलव सम्मान होवइया रहिसे फेर डाॅ.पाठक कार्यक्रम म पधार नइ पाइन. कार्यक्रम बर डाॅ.पाठक के उप्पर लिखे मोर आलेख गुरतुर गोठ के पाठक मन बर प्रस्तुत हावय –
हमर जइसे कबके उबजे कोलिहा का जाने खलिहान मन के सामरथ म डॉ. विमल कुमार पाठक के व्यक्तित्व अउ कृतित्व के उपर बोलना आसान नइ हे. तभो ले हम बोले के उदीम करत हन आप मन असीस देहू. एक मनखे के व्यक्तित्व के महत्व अउ ओखर चिन्हारी अलग अलग लोगन मन बर अलग अलग होथे. इही अलग अलग मिंझरा चिन्हारी ह ओखर असल व्यक्तित्व के चित्र खींचथे. जइसे हमर मन बर ‘राम‘ ह भगवान रहिस त केवटराज बर ‘पथरा ला मानुस बनईया चमत्कारी मनखे‘, परसराम बर धनुस ला टोरईया लईका.. आदि इत्यादि. त छत्तीसगढ़ राज्य आन्दोलन के प्रमुख आन्दोलनकारी, भिलाई स्पात संयत्र के माध्यम ले छत्तीसगढ़ के लोक कला ला एक नवा आयाम देवईया अधिकारी, साहित्यकार, ख्यात मंचीय कवि, प्रखर पत्रकार, डॉ.विनय कुमार पाठक के बड़े भाई डॉ. विमल कुमार पाठक.. आप बर अउ मोर बर अलग अलग आय.
उंखर व्यक्तित्व के आंकलन मोर हिरदे म एक समग्र मानव के रूप म हावय जेखर हिरदे म प्रेम, दया अउ सहानुभूति हे. सबले बड़े बात के उमन आज तक ले तप करत हांवय, दुखमय जिन्दगी के बावजूद मुस्कान ढ़ारत रचनासील हांवय ये मोला बड़ नीक लागथे, उंखर इही व्यक्तित्व हम युवा मन ला प्रेरणा देथे. डॉ. पाठक जी कोनो जघा ये बात ला लिखे घलो हांवय के चलते रहो चलते रहो.
मैं दू-तीन बरिस पहिली जब उंखर मेर मिले उंखर घर गे रेहेंव तेखर पाछू अपन ब्लॉग म उंखर बारे म लिखे रेहेंव के छत्तीसगढ के नामी साहित्यकार डॉ. विमल कुमार पाठक पाछू कइ बछर ले अडबड गरीबी म दिन गुजारत हांवय. उखर हाल देख-सुनके मोला दुख के संग अति अचंभा होइस. सरलग गिरे हपटे अउ बीमारी म पानी कस पइसा बोहाए के पाछू आजकल डॉ. पाठक छत्तीसगढ सासन कती ले साहित्यकार मन ला मिलत मानदेय अउ पत्र-पत्रिका मन म प्रकासित लेख के मानदेय म अपन गुजारा करत हावय. एक समय रहिस जब डॉ. पाठक भिलाई स्पात संयंत्र के प्रसार अधिकारी रहिन तब उनखर नाम के डंका चारो मूडा लोक कला अउ साहित्य के पुरोधा के रूप म बाजय. जम्मा संसार म लोहा उदगारे बर बजरंगा भिलाई स्पात संयंत्र के सामुदायिक विकास विभाग के माइ मूड के अब का हाल हावय येला आप मन सब देखते हावव, वैभवपूर्ण पद म काम करे डॉ. पाठक ये हाल म घलव पहुंच सकते हें, विस्वास नइ होवय, फेर इही नियति आय.
आप सब मन ये समय के फेर जानत हावव, अउ इहू जानत हावव के डॉ.पाठक जी ल ये सबके चिंता नइ हे, ना वो ह ये बात ला सोंचय. समय ले जूझत डॉ.पाठक जी के जीवन निराला जइसे कठोर हो गे हावय जेखर भीतर ले संवेदना रूपी गीत मन के उलुव्हा पीका लगातार फूटत हावय.
अब गोठ बात डॉ. पाठक के साहित्यिक व्यक्तित्व के, त पाठक जी के रचना यात्रा बड़ लम्बा हावय. देस भर म कवि सम्मेेलन के मंच, रेडियो, टीबी मन म छत्तीसगढ के धजा फहरावत, पेपर गजट मन म छपत लगभग ३० किताब के प्रकासन तक, डॉ.पाठक जी के लिखइ आज तक ले चलत हावय. डॉ.पाठक जी हिन्दी अउ छत्तीसगढ़ी दूनों भाषा म लिखथें, साहित्य सृजन बर उंनला कोरी कोरी पुरस्कार अउ सम्मान मिले हावय.
उंखर रचना यात्रा म गद्य अउ पद्य दू विधा देखे बर मिलथे, मोर उंखर गद्य ले भेंट प्रखर समाचार म छपत सरलग कड़ी “कहां गए वे लोग” ले होइस. ये कड़ी अंदाजन ६० ठन छपिस, जेमा हमर पुरखा मन के मान बढ़इया हमर सियान मन के बारे म पाठक जी ह बड़ सहज अउ सरल ढ़ग ले लिखे हांवय. ये कड़ी पाछू म एक किताब के रूप म “छत्तीसगढ के हीरे” के नाव ले छपिस. जीवन परिचय जइसे सहज लेखन ला रूचिकर बनाये के कला ये किताब म देखे बर मिलथे. समाज, संस्कृति, परम्परा अउ इतिहास संग परिस्थिति के ताना बाना जोड़त डॉ.पाठक जी ह भूले बिसरे सियान मन के जउन गौरव गाथा लिखे हांवय वो ह छत्तीसगढ़ के एतिहासिक दस्तावेज बन गए हावय. ये अकेल्ला एक ठन किताब ह उंखर लेखन ला अमर करे के समरथ रखथे.
मैं डॉ.पाठक जी के जम्मो रचना ला पढे सुने त नइ हंव, फेर जतका ला पढे सुने हांवव ततकेच म मोर हिरदे म उखर संवेदनसील कवि के व्यक्तित्व परखर रूप म उभर के सामने आथे. डॉ.पाठक जी गीत कवि आंए, उमन परम्परा ले जुरे प्रेम, सौंदर्य अउ दर्सन के गीत लिखथें. उमन हिंदी गीत मन म घलव हमर आंचलिक संवेदना ला उभार के आघू लाथें. इंखर कविता म स्वर साधना अउ छंद-योजना लाजवाब रहिथे. इमन अपन रचना म गौ भक्ति अउ आध्यात्मिकता के सुर तको भरे हांवय जउन मन म बाबा सिरीज के गीत मन ला छांट दन त बांचे मन एके नजर म कखरो मान खातिर बनाये नजर आथे, सिरजे के भाव अउ अंतस के पीरा जइसे उंखर सौंदर्य अउ बिरोधी स्वर के गीत मन म हावय वो उमन म नइ हे.
अपन बिरोध के कविता मन म डा. पाठक दलित, किसान अउ कमइया मन के दुख ला सुर देवत समाज के बुराई अउ अनीत उप्पर तेल डार डार के खंडरी घलो निछथें. कोन जनी कब आही नवा बिहान म इमन कहिथें –
नेता मन बेंच डारिन अपन इमान,
कोन जनि कब आही नवा बिहान!
अफसर बेपारी मन बनके मसान,
पीस डारिन जनता ला,
कर दिन पिसान.
दमित सोसित मनखे के पीरा ह इनला अतका अंतस ले जियानथे के इही गीत म आघू कहिथें –
नइ तो फेर हम उठाबो धनुस, जहर बान,
मरकनहा मन के हम लेबोन परान.
ये कवि के हिरदे ले उदगरे अकुलइ ये, जहर बान धरइया मन के जल जंगल जमीन जब छिनाही त इही बात होही.
अइसन वामपंथी सुर के संगें संग इंखर छत्तीेसगढ़ी कविता मन म लोक जीवन के उभार घलो रहिथे, प्रेम, सौंदर्य, श्रृंगार, प्रकृति के संग इमन जनजीवन ल अपन गीत म बहुत सुघ्घर रंग म उतारथें-
चंदा झाकै चनैनी,
लरजत गरजत रात म.
धान के हरियर लुगरा पहिरय,
धरती हर चौमास म.
येमा चंदा के चनैनी ल झंकई अउ रात के लरजई गरजई संग देह के भाषा के मानकीकरन देखव, आघू इही गीत म कवि कहिथें- चूमा लेवय हवा, लजावय खेत खार हर, सांस म. अइसनेहे सौंदर्य के चित्र कवि अपन अडबड अकन गीत मन म कोनो मूर्तिकार कर गढे हावयं, तेन म कोनो कोनो जघा अतिरंजन घलो हो गए हे तइसे कस लागथे-
फरकय अंग अंग तोर अमरित,
पीके मैं हर गएंव मताय,
टिप टिप भरे रखे हस करसी,
दू ठो छाती म बंधवाए.
भक्ति, प्रेम सौंदर्य के पाछू कवि के प्रिय विसय प्रकृति आय, प्रकृति के दुख ला गोहरावत कवि पानी जइसे आम अउ खास जिनिस बर एक ठन लम्बा गीत रचथे जेमा पानी के सहारे जीवन ला जोरथे जउन म जवानी के घुरे ले पानी के महमहइ के बरनन करथें-
महर महर महकत मम्हावत हे पानी ह,
लागत हे घुरगे सइघो जवानी ह.
अइसनेहे प्रकृति के बरनन करत कवि छत्तीसगढी के सटीक सबद मन के घलो प्रयोग करथें जउन हा एक नजर म भले अटपटा लगथें फेर जब दूसर पइत सुनबे त सार बात समझ म आथे कि कइसे कवि ह पानी बरसइ ला लंगझग लंगझग कहिथे, फेर उही पानी जब नरवा नदिया तरिया म बरसथे त झिमिर झिमिर अउ रद रद रद पानी बरसइ के अंतर समझ म आथे.
अइसनेहे कइ ठन गीत हावय जउन कवि के कविता के असल सास्त्रीय रूप के बखान करथे. सबद मन के बाजीगर ये कवि ह अपन अउ समाज के अभी के हालत उप्पर कोनो कोनो जघा दुखी दिखथें, फेर अपन गीते म उमन येला फलियार के कहिथें कि कवि निरास बिल्कुल नइ हें उनखर आसा के डोर उखंर अडबड अकन गीत मन म परगट होये हे. उमन आवाज लगावत हें सब ला जुरमिल के ये संकट के घरी ला टारे बर-
आवव अधिंयारी ला मेटन,
हम पिरथी के बिटियन बेटन.
अपन मया के तेल अउ बाती,
चलव जलावन हम सरी राती.
आपो मन हरदम सुख पावौ,
सुख ला बांट बांट बगरावव.
दीया सही सुघ्घर बरके,
घर घर म अंजोर बरावव.
उंखर इही आसावादिता हमर मन बर प्रेरना आए अउ इही उखंर व्यक्तित्व अउ कृतित्व के सार आए.
संजीव तिवारी
पूर्व में यहां प्रकाशित इस आलेख को आज उनकी जयंती पर पुन: प्रकाशित किया जा रहा है।
[responsivevoice_button voice=”Hindi Female” buttontext=”ये रचना ला सुनव”]


text:
रायपुर, 30 जुलाई 2018। मुख्यमंत्री डॉ. रमन सिंह ह आज इहां अपन निवास कार्यालय म ‘एकात्मता बर युवा-हम सब एक हैं‘ सीरसक ले आयोजित होवइया प्रतियोगिता के पोस्टर अऊ छोटे वीडियो फिल्म के विमोचन करिन। प्रतियोगिता के आयोजन एक समिति कोति ले करे जात हे, जेखर संयोजक श्री दान सिंह देवांगन अऊ सदस्य सर्वश्री संजय जोशी, प्रवीण जैन, एन.एन. उपाध्याय अऊ रविकांत अग्रवाल घलोक ए अवसर म उपस्थित रहिन। मुख्यमंत्री ह आयोजन के सफलता बर शुभकामना दीन।
पूरा समाचार आप ये कड़ी म जन संपर्क के वेब साईट म हिन्दी म पढ़ सकत हव।
मुख्यमंत्री ह ‘एकात्मकता बर युवा‘ प्रतियोगिता बर पोस्टर अऊ वीडियो फिल्म के विमोचन करिन
रायपुर, 30 जुलाई 2018। मुख्यमंत्री डॉ. रमन सिंह ह आज इहां अपन निवास कार्यालय म ‘एकात्मता बर युवा-हम सब एक हैं‘ सीरसक ले आयोजित होवइया प्रतियोगिता के पोस्टर अऊ छोटे वीडियो फिल्म के विमोचन करिन। प्रतियोगिता के आयोजन एक समिति कोति ले करे जात हे, जेखर संयोजक श्री दान सिंह देवांगन अऊ सदस्य सर्वश्री संजय जोशी, प्रवीण जैन, एन.एन. उपाध्याय अऊ रविकांत अग्रवाल घलोक ए अवसर म उपस्थित रहिन। मुख्यमंत्री ह आयोजन के सफलता बर शुभकामना दीन।


text:
बिलासपुर । लगातार सात बछर ले नेसनल खेले के बाद कोनो जगा ले कोनो प्रोत्साहन अउ आर्थिक मदद घलो नइ मिलीस। येकर बाद घलो देस बर मैडल लाय के चाह बने हे। दूनों बहिन न के कहिना हे के सासन के संग नइ मिलिस त का, देस बर खेलन ही हमार बर गरव के बात हे।
मजदूर माता-पिता के दू बेटी ह तलवारबाजी जइसे खेल ल चुनिस अउ सफल तलवारबाज बनके राष्ट्रीय पदक विजेता बनिस। छत्तीसगढ़ सरकार ह उत्कृष्ट खिलाड़ी पुरस्कार ले नवाजिस। जीविका-सिक्छा बर बेटी मन के संघर्ष अभु घलो बरकरार हे।
येकर बावजूद इमन ह देस बर ओलंपिक मैडल जीतना चाहत हे। बिलासपुर, छत्तीसगढ़ के चिंगराजपारा निवासी दू बहिनी शीला अउ मुन्नी देवांगन नीचट गरीब परिवार ले ताल्लुक रखत हे। माता-पिता मजदूरी करथे। जब बहिनी मन के रुझान खेल मन के ओर होइस त माता-पिता ह बाधा बनने के बजाय हमेसा आघू बढ़स बर प्रेरित करिन। दूनों बहिनी खेल परिसर पहुंचीस। कराते ले सुरुआत होइस, लेकिन कोच तौसीक खान के मार्गदर्सन म तलवारबाजी (फेंसिंग) के ओर रुख करिन।
स्थानीय, जिला व राज्य स्तर म आघू बढ़त हुए दूनों ह रास्ट्रीय स्परधा म हिस्सा लिस अउ अपन मुकाम बनाइस। दीनों बहिनी के कहिना हे के माता-पिता अउ परिवार ल समाज म प्रतिस्ठा दिलाय के चाह म प्रयास जारी रिहिस अउ खेल ह कब जुनून म तब्दील होगे, पता नइ चलिस। हालांकि हालात कठिन रिहिस हे। बीच-बीच म पिता के काम म सहयोग घलो करिन। उपलब्धी मन मिलत गिस, लेकिन परिवार के जीविका अउ अपन सिक्छा ल जारी रखे बर अब घलो संघरस करना पड़त हे। अब फिटनेस ट्रेनर के रूप म घलो काम करत हे। पढ़ाई घलो जारी हे।
शीला बीसीए करत हे उहे मुन्नी बीए द्वितीय बछर म हे। दूनों बहिनी के पास पदक मन के कमी नइए । उमन लगभग छह नेसनल अउ कतको अन्य मइडल अपन नाम करिन। उंखर ये सफलता म राज्य सासन ह घलो उमन ल कई ठन पुरस्कार मन ले नवाजे हे।
दूनों बहिनी ल राज्य सरकार 2015- 16 म उत्कृष्ट खेलाड़ी के पुरस्कार ले घलो नवाज चुके हे। बहरहाल, संघरस ले जूझत दूनों बहिनी के कठिनाइ मन ह दामन नइ छोड़े हे। शीला ह बताइन के उंखर संग अन्य खेलाड़ी मन ल खेल कोटा म नउकरी मिल गेहे। लेकिन उमन ह पीछु के डेढ़ बथर ले भटकत हे।
सासन ले मदद नइ मिलाइस त का होगे…. देस बर खेलन हमार बर गउरव के बात हे
बिलासपुर । लगातार सात बछर ले नेसनल खेले के बाद कोनो जगा ले कोनो प्रोत्साहन अउ आर्थिक मदद घलो नइ मिलीस। येकर बाद घलो देस बर मैडल लाय के चाह बने हे। दूनों बहिन न के कहिना हे के सासन के संग नइ मिलिस त का, देस बर खेलन ही हमार बर गरव के बात हे।


text:
बड़का कोन
सरग म खाली बइठे बइठे गांधी जी बोरियावत रहय, ओतके बेर उही गली म, एक झिन जनता निकलिस। टाइम पास करे बर, गांधीजी हा ओकर तिर गोठियाये बर पहुंचके जनता के पयलगी करिस। गांधी जी ला पांव परत देखिस त, बपरा जनता हा अकबकाके लजागे अऊ किथे – तैं काकरो पांव पैलगी झिन करे कर बबा ….. अच्छा नी लगे। वइसे भी तोर ले बड़का कन्हो मनखे निये हमर देस म, तोला ककरो पांव नी परना चाही। गांधी किथे – तोर जय होय जनता जी। भारत म तोर से बड़का कन्हो निये जी, मय साबित कर सकत हंव। जनता सोंचत हे, गांधी बबा पगला गेहे कस लागथे। जनता केहे लगिस – हमन हा आज तक, कभू चांटी फांफा ले बड़का नी होय हाबन, तोर कस बड़ मनखे के रहत ले, कइसे बड़का हो जबो। गांधी किथे – जनता के आगू सब नत मसतक हे, तूमन अपन आप ला नानुक काबर समझथव। जनता किथे – जे पाये ते जनता ला, रऊंदत खूंदत, पेलत ढपेलत, गिरावत परावत, हुदरत कोचकत, मारत पीटत, हुदेलत ईंचत, कान खींचत, बाहां मरोड़त, छाती म मूंग दलत, गोड़ मढहावत निकल जथे अऊ तैं जनता बड़े आय कहिके मजाक करथस ……….., तोला कहिं नी लागय बबा ……..। गांधी किथे – जनता ला भारत म जनारदन के दरजा दे हाबे अऊ तूमन अइसन निगेटिव बात काबर करथव। जेला ऊंच म इसथापित करना हे तेला परीकछा पास कराये बर अइसन निगेटिव टाइप के बूता राखे जाथय। जनता किथे – गलत कहत हस बबा तैंहा, निगेटिव बात में नी करत हंव, में सिरीफ बतावत हंव के हमर संग निगेटिव करे के छमता रखइया मन, हमर छाती म गोड़ मढ़हा के, हमन ला दुख दे के ऊंचई पाथे। हमन ला ऊंच राखतिन या हमन ला बड़का समझतिन त, हमर नाव म कतको काम बूता होतिस। तैं सबले बड़का आवस गांधी बबा तेकर सेती, तोर नाव म इनाम, तोर नाव म योजना, तोर नाव म चउक चउराहा, इसकूल कालेज, सरकारी भवन पुल पुलिया हाबे। हमर नाव म काहे तेमा ……….। गांधी किथे – जतका केहे तेमा सिरीफ नाव मोरे हे फेर सब तुंहरेच बर आय ……….., अब तुहीं मन बतावव के कोन बड़े। रिहीस बात नाव के त सुन, जनता के, जनता दुवारा, जनता बर सासन ला, तुंहर नाव ले, जनतंत्र राखे गे हे, देस के पूरा सासन तुंहर नाव ले चलत हे, येकर ले बड़का सममान का हो सकत हे ……… अब तुंहर का कहना हे ….? जनता किथे – सासन म नाव हमर, फेर कती मेर हमन हाबन येमा ………. ?
फइसला होवत नी दिखीस, बात चित्रगुप्त तिर पहुंचगे। चित्रगुप्त किथे – न ये बड़े, न वो बड़े, दुनो बरोबर, बलकी दुनो सबले छोटे …….। चित्रगुप्त के बात सुनके, दुनो सुकुरदुम होके मुहुं ला फार दिस। दुनो पूछिन – कइसे ? चित्रगुप्त किथे – मोर नजर म दुनो बरोबर हव। जइसे हाड़ा हाड़ा अऊ सेफला गांधी दिखत हे तइसनेच जनता घला दिखत हे। जइसने लंगोट म गांधी लपटाहे, तइसनेच फरिया म निरवहन करत हे जनता। बिगन छांय के, चऊंक चउराहा म जइसे खुल्ला धूप, बरसात अऊ जाड़ सेहे बर गांधीजी मजबूर हे तइसने, खदर छानी तरी, मउसम ले जादा छदम योजना के मार सहत, जनता घला मजबूर हे। तूमन सिरीफ एक बेर बड़े बनथव। बाकी समे सबले छोटे रहिथव। दुनो पूछिन – कब ? चित्रगुप्त किथे – जब चुनई आथे तब ………., गांधी के नाव म बोट मिलथे तेकर सेती गांधी बड़े बन जथे अऊ जनता हा बोट देवइया आय तेकर सेती जनता बड़े बन जथे। रिहीस बात सबले छोटे होय के, ओला में का बतावंव, चुनई सिरावन दव ………….., अगले चुनई के घोसना के पहिली तक, तुंहर ले छोटे कन्हो नी रहय ……….।
गांधीजी अऊ जनता दुनों मुड़ी धरके बइठगे। दुनों के गलतफहमी दूर होगे। एक दूसर ला किड़किड़ ले पोटार लिन अऊ बड़का कोन के बहेस बर पछताये लगिंन अऊ अपन उद्धार बर, सहींच के बड़का मनखे के रसता निहारे लागिन ।
हरिशंकर गजानंद देवांगन
छुरा .


text:
स्वास्थ्य मंत्री ह ‘डिजिटल प्लेटफार्म के माध्यम ले संवाद‘ के शुभारंभ करिस
रायपुर, 11 जुलाई 2018। स्वास्थ्य अउ कुटुंब कल्याण मंत्री श्री अजय चंद्राकर ह आज इहां राजधानी स्थित एक निजी होटल म डिजिटल प्लेटफार्म के माध्यम ले गोठ के शुभारंभ करिस। ये कार्यक्रम ’राष्ट्रीय स्वास्थ्य मिशन अऊ यू.एस.एड. अउ डिजिटल ग्रीन के सहयोग ले आयोजित करे गीस। श्री चंद्राकर ह ए मौका म स्वास्थ्य के क्षेत्र म उत्कृष्ट काम करइया राजनांदगांव जिला के मितानिन श्रीमती सोहनी बंजारे, पोमिन देवांगन, पार्वती मांडवी, शांति पटौती अऊ हेमलता साहू ल सम्मानित करिस।
स्वास्थ्य मंत्री श्री चंद्राकर ह ए अवसर म कहिन कि सामाजिक अऊ व्यावहारिक परितर्वन लाय म डिजिटल प्लेटफार्म प्रभावी अउ परिणाम मूलक माध्यम हे। श्री चंद्राकर ह कहिन कि राष्ट्रीय स्वास्थ्य मिशन अउ डिजिटल ग्रीन ह पीको वीडियो के माध्यम ले शासन के योजना जइसे कुटुंब नियोजन, मातृत्व अउ शिशु सुरक्षा अउ पोषण के प्रति गांव वाले मन ल जागरूक करे के काम सराहनीय कदम हे। उमन कहिन कि प्रदेश म स्वास्थ्य, शिक्षा अऊ गरीबी उन्मूलन के क्षेत्र म बेहतर काम होए हे। ये क्षेत्र मन म प्राप्त सूचकांक ले स्पष्ट होथे। उमन बताइस कि विभाग कोति ले संचालित योजना मन अऊ मैदानी अमला मन के मेहनत अऊ मनखे मन म स्वास्थ्य के प्रति जागरूकता के परिणाम हे कि आज मनखे संस्था मन तक पहुंचत हें। मनखे मन म स्वास्थ्य संस्था मन के प्रति विश्वास बाढ़े हे। स्वास्थ्य सेवा माननीय संवेदना ले जुड़े सेवा ये। जेखर सेती ईमानदारी अऊ सेवा भावना ले मरीज मन के सेवा करना चाही।
स्वास्थ्य विभाग के सचिव श्रीमती निहारिका सिंह बारिक ह घलोक कार्यक्रम ल सम्बोधित करिस। श्रीमती बारिक ह कहिन कि आडियो-वीडियो विजवल मनखे मन तक संदेश पहुंचाए बर बहुत ही प्रभावी माध्यम हे। स्वास्थ्य सेवा अंधविश्वास ले घलोक घिरे रहिथे। डिजिटल माध्यम ले जागरूकता संदेश पहुंचे ले मनखे मन म स्वास्थ्य के प्रति अऊ जादा जागरूकता बाढ़ही। उमन बताइस कि पिको प्रोजेक्टर के माध्यम ले गांव वाले मन कोति ले ही निर्मित वीडियो फिल्म गांव वाले मन ल ही देखाय जाही। ए वीडियो फिल्म म स्थानीय मनखे ही अभिनय करहीं, जेखर से इहां के भाखा अऊ संदेश प्रभावी रूप ले गांव वाले मन तक पहुंचही, जेखर से स्वास्थ्य के प्रति ऊंखर व्यवहार म बदलाव लाए म सहायता होही। श्रीमती बारिक ह बताइस कि पहिली ये पायलेट प्रोजेक्ट के रूप म राजनांदगांव जिला म संचालित होवत रहिस। अब ए कार्यक्रम ल कवर्धा, धमतरी, बेमतरा अऊ बलौदाबाजार जिला म पिको प्रोजेक्टर के माध्यम ले गांव वाले मन ल स्वास्थ्य के संबंध म जागरूक करबोन।
ए अवसर म संचालक स्वास्थ्य सेवाएं श्रीमती रानू साहू, राष्ट्रीय स्वास्थ्य मिशन के प्रबंध संचालक डॉ. सर्वेश्वर नरेन्द्र भूरे, संचालक चिकित्सा शिक्षा डॉ. ए.के. चंद्राकर, स्वास्थ्य अउ परिवार कल्याण अउ महामारी के संचालक डॉ. आर.आर. शाहनी, यू.एस.एड के रिजनल डायरेक्टर डॉ. अमित शाह, डिजिटल ग्रीन के कंट्री हेड श्री विनय कुमार संग स्वयंसेवी संस्था मन के प्रतिनिधि अऊ विभागीय अधिकारी-कर्मचारी अउ मितानिन उपस्थित रहिन।


text:
देव म महादेव भकूर्रा महादेव
हमर छत्तीसगढ़ राज म सिव परम्परा हर अब्बड़ पुराना हवय।इंहा के कलचुरी राजा मन हर बड़का -बड़का सिव मंदिर के निरमान ल करवाइन, त ले जेमा कछु सिव मंदिर हर स्वयंभू हरे। जेमा सबले अदभुत अउ पुराना स्वयंभू भूतेश्वर नाथ ‘भकूर्रा महादेव’ हवय।
छत्तीसगढ़ राज म जिला गरियाबंद म बिराजे भूतेश्वर नाथ ‘भकूर्रा महादेव’ हर गरियाबंद ले 3 कि। मी। दूरिया म नानकुन गांव मरौदा म बिराजे हवय। इंहा के सिव लिंग हर अब्बड़ बिसाल हवय। अब्बड़ बड़का पहार म सिव लिंग के छबि हर विराज मान हवय। इही सिवलिंग ल विस्व के परसिद्ध बिसाल सिव लिंग के उपाधि घलो मिले हवय।
गीता प्रेस गोरख पुर ले प्रकासित कल्यान के पतरिका सन् 1950-51 के अंक म एेखरे उल्लेख हर मिले हवय। इंहा के सिव लिंग के ऊंचाई हर 70 फीट हवय,अउ मोटाई हर 220 फीट हवय। जेखर सेती येला विस्व के सबले बड़का महादेव के रूप म पूजे जाथे।
इंहा के लोगन मन के कहना हवय के इही सिव लिंग हर दिनों दिन बाढ़त हवय।
पंचवटी के बीच म विराजे भूतेश्वर नाथ के जल हरि देवी के संग म बिराजै हे। टूटहा -फूटहा अवसेस के रूप म नांदी विराजै हवय। फेर कछु बछर ले इंहा के भक्त मन सिव लिंग के आगू म एकठन बड़का नांदी भगवान के मूरती ल स्थापित कर देहे। मंदिर म एक ठन बिसाल तोरन दुवार के स्थापना होगे हे। संगे संग दुर्गा दाई मंदिर, राम जानकी मंदिर, राधा किसन मंदिर, गनेस मंदिर, हनुमान मंदिर अउ सिरी सियासरन भुनेश्वरी महाराज के मंदिर के निरमान भक्त मन कर डारे हे।
भकूर्रा महादेव के महिमा के सिरतोन परमान हवय। बछर सन् 1950-60 के दसक म इंही ठउर म सिदध साधु बबा मन, महात्मा मन तपस्या करत रिहिन। इही ठउर म गोल्लर के हुंकारू हर रोजे गुंजत रिहिस। गोल्लर के हुंकारू ल एकझिन गइया चरइया हर सुनिस त गांव म जाके सब्बो झन ल गोल्लर के हुंकारू के गोठ ल सुनाइस।सिरतोन गोल्लर के हुंकारू ल सुन के सब्बो झिन चोरो अंग किंदर के देखे लगिन, फेर कोनो ल वोमेर नइ देखिन। त उही दिन ले इंहा के लोगन मन हर भकूर्रा महादेव कहे लगिन।
आज ले पच्चीस-तीस बछर पहिली इंहा संत सिरी सिया भुवनेश्वरी शरन व्यास सिर कटटी वाला हर अपन साधना अउ उपासना करे रिहिस। अउ ओला सिरतोन साक्छात सिव के दरसन मिले रिहिस। उंही बखत ले इंहा संत सिया भुनेशवरी शरन व्यास महाराज के सानिध्य म सिवरातरी म तीन दिन के मंड़ई भरे रिहिस अउ तीन दिन ले हुमन होय रिहिस। उही बखत ले आजो तको हर बछर इंहा सिवरातरी म मड़ई मेला हर भराथे।
महासिवरातरी हर हमर हिन्दु मन के बड़का तिहार हवय। इही तिहार हर भगवान संकर के तिहार हरे। महासिवरातरी के दिन त हमर छत्तीसगढ़ राज म महादेव सिव लिंग के पूजा-पाठ अउ अराधना के अब्बड़ महत्व हवय।
महासिवरातरी हर फागुन कृस्न पछ के चतुर्दसी के दिन होथे। इही दिन भगवान संकर के ब्रह्म ले रूद्र रूप म अवतार होय रिहिस। प्रलय के समे इही प्रदोस काल म भगवान सिव हर तांडव करे रिहिस। इही दिन म भगवान के तिसरा आंखी खुले रिहिस। ऐखरे सेती ऐला महा सिवरातरी अउ कालरातरी कहे जथे।अइसना कहे जथे के इही दिन भगवान संकर के बिहाव पारवती के संग होय रिहिस। हर बछर बारा ठन सिवरातरी होथे तेमा महासिवरातरी के अब्बड़ महतम हवय।
सिवरातरी के इही महतम के सेती इही भकूर्रा महादेव म सिवरातरी के दिन दूरिया -दूरिया ले सिव भक्त मन अउ दरसन करइया मन के इंहा तांता लगे रहिथे। इंहा अा के लोगन मन ल हिदय म सान्ति अउ साक्छात सिव भगवान के दरसन होथे। अउ सुघ्घर प्रकृति के दरसन होथे। इही पाय के सब्बो मनखे मन के मन ल इह चमत्कारिक सिवलिंग हर मोहत हे अउ आज भकूर्रा महादेव हर विस्व म परसिदध होगे हवय।
डॉ. जयभारती चंद्राकर
प्राचार्य
सिविल लाईन गरियाबंद,
जिला गरियाबंद छ। ग।
मोबाइल न। 9424234098


text:
बिलासपुर। विदेसी सराब खरीद बिकरी ल लेके लगाय गे याचिका म हाईकोरट ह राज्य सरकार ल निरदेश जारी कर चार हफ्ता के भीतर पारदरशी नीति बनाय के निरदेश जारी करिस हे। राज्य सरकार उपर भेदभाव पूरन तरीका ले सराब के क्रय-बिक्रय के आरोप लगाय इस हे। अधिवक्ता राजीव विरमानी अउ अभिषेक सिन्हा ह हाईकोरट म सरकार के खेलाफ याचिका लगाय रहिस हे, जेमा हाईकोरट ह सरकार ल फटकार लगात हुए पारदरसी नीति बनाय के निरदेस दिस हे।
आप मन ल बतादन के राज्य के दूसर सराब कारोबारी ह राज्य सरकार उपर मनमानी कर अपन सराब बेचे के आरोप लगाइस हे। कारोबारी मन के कहिना हे के छत्तीसगढ़ म सिरिफ कुछु ही ब्रांड के सराब बेचे विरोध म हाईकोरट म ये याचिका लगाय गिस हे। ये मामला म सरकार के ओर ले पक्ष रखे गिस हे अउ ये फइसला ल सही बताय रहिस हे। आपमन ल बता दन के यूनिक स्प्रिट अउ एक अन्य कंपनी ह हाईकोरट म ये कहत हुये याचिका लगाय हे के छत्तीसगढ़ म सरकार अपन ब्रांड के ही शराब बेचत हे। ‘
विदेसी सराब खरीदी-बिकरी म सरकार ल फटकार …..पारदरसी नीति बनाय के निरदेस दिस हाई कोरट ह
बिलासपुर। विदेसी सराब खरीद बिकरी ल लेके लगाय गे याचिका म हाईकोरट ह राज्य सरकार ल निरदेश जारी कर चार हफ्ता के भीतर पारदरशी नीति बनाय के निरदेश जारी करिस हे। राज्य सरकार उपर भेदभाव पूरन तरीका ले सराब के क्रय-बिक्रय के आरोप लगाय इस हे। अधिवक्ता राजीव विरमानी अउ अभिषेक सिन्हा ह हाईकोरट म सरकार के खेलाफ याचिका लगाय रहिस हे, जेमा हाईकोरट ह सरकार ल फटकार लगात हुए पारदरसी नीति बनाय के निरदेस दिस हे।


text:
मुख्यमंत्री भारत दर्शन योजना
अंजोर.रायपुर। प्रदेश म मुख्यमंत्री भारत दर्शन योजना के शुरूआत करे जावथाबे जेन म दस हजार विद्यार्थी मन ला भारत भर के भ्रमण कराये के जोंगे हावय सरकार ह। ये संबंध म खेल अउ युवा कल्याण विभाग म समीक्षा बइठका के आयोजन करे गे रिहिसे। जानकारी के मुताबिक 'मुख्यमंत्री भारत दर्शन योजनाÓ म प्रदेश के पढ़इया लइका मन देश के दर्शनीय ठउर ल देखे बर जाही। भ्रमण खतिर राज्य सरकार ह रेल मंत्रालय के संस्था आईआरसीटीसी ले अनुबंध तको कर डारे हावय अब लघियात सबो जिला ले विद्यार्थी मनले आवेदन मंगाय जाही तेकर पाछू भारत दर्शन के तिथि के घोषणा करे जाही। खेल अउ युवा कल्याण संचालनालय म आयोजित विभागीय समीक्षा बइठका म जानकारी दे गिस के विभागीय कामकाज के सोर अब आम जनता तक पहुंचाये खातिर विभाग बहुत जल्द सोशल मीडिया म शामिल होके प्रचार-प्रसार करही। येकर अलावा हरेक जिला म वार्षिक खेल कलेण्डर बनाके पठोय जाही। खेल कलेण्डर होय ले साल भर होवइया गतिविधी के जानकारी आगूच ले मिलत रइही। सबो जिला के खेल अधिकारी मन बजट के समस्या आए म तुरते संचालनालय ल आरो करही जेकर से खिलाड़ी अउ खेल आयोजन म बाधा नइ आवय।
पंजीयन शुरू
छत्तीसगढ़ के बस्तर अउ सरगुजा संभाग के विद्यार्थी मनके पंजीयन शुरू होगे हावय। ये योजना म 11 ले 17 बछर तक के लइका मन पंजीयन फार्म संबंधित विकासखंड शिक्षा कार्यालय ले प्राप्त कर सकत हाबे। लइका मन खातिर विशेष ट्रेन म उंकर दाई-ददा मन तको संगे म सफर करही। खेल विभाग ले मिले जानकारी के मुताबिक उंकर आना-जाना अउ खाना के खर्चा खेल अउ युवा कल्याण विभाग डहर ले मुख्यमंत्री भारत दर्शन यात्रा समिति ह उठाही। ज्यादा आवेदन आए म ड्रा के माध्यम ले नांव निकाले जाही।


text:
15अगस्त 1947 के दिन हमर भारत देस हा ब्रिटिश हुकुमत के दू सौ बछर के गुलामी ले आजाद होये रीहिस, अउ इही बात के खुसी ल हमन हर बछर 15 अगस्त के दिन रास्ट्रीय परब कइके मनाथन। आज आजादी के 72 वाँ परब म मनखे ये जाने ते झन जाने कि कोन कीमत मा आजादी मिलिस, येखर मायने काये, फेर अपन आप ल आजाद कइके हक मांगे बर खच्चित जानथे। अउ यहू गोठ हा गुने के आये कि का हमन सिरतोन म आजाद होये हन? थोकन सोंचव कोई लइका जब पहिली कक्छा म भरती होथे, त ओखर दाई-ददा अउ परवार के खुसी के ठिकाना नइ राहय, अउ स्कूल म घलो तो प्रवेसोत्सव मनाए जाथे, त का वो लइका कक्छा म पास होगे? या ओखर पढ़ई सिरागे? सिरतोन कबे त येहा अबगा ओखर जिनगी गढ़े के रद्दा म पहिली पांव धरे के खुसी आये। अइसने 1947 के दिन हमर बर खुसी के दिन रीहिस फेर ठोक्को एके दिन ला आजादी मान के खुद ल सबले बड़े समझ लेना हमर गलती आये। जेन दिन हम आजाद होयेंन वो दिन हमन बिकास अउ खुसहाली के रद्दा म पांव भर धरे रेहेन, हमर भारत ल नवा ढंग ले सिरजाय बर जम्मों झन ल बिना सुवारथ के समिलहा मिहनत करना रीहिस, काबर की हमर देस ले गुलामी के बेरा धन दौलत, प्रकृति के अकूत संपदा तो लूटे गिस अउ ओखरो ले जादा हमर जुन्ना संस्कृति परंपरा साहित्य भंडार गियान-बिग्यान के धरोहर अउ उज्जर इतिहास ल लूटे खंड़े गिस। हमर भारत हा इही गियान अउ संपदा के सेतन दुनिया म सबले आघू रीहिस, इही दुनिया भर के लोगन के अंतस म खटके लगिस तभे तो हमर देस ल छल प्रपंच करके हथियाय रीहिन, फेर सबले जादा दुख ये बात के होथे कि हमन आजादी पायेंन तंह ले गुलामी के दिन ल तुरते भूला गेन अउ देस समाज बर काहीं बूता करे ल छोड़ के अपन घर ओली खिसा भरे म लग गेन, अउ देस के दिसा-दसा ल भगवान भरोसा छोड़ देन। अब जतके मनखे हे ओतके अकन आजादी के मायने हे। जम्मों मनखे अपन-अपन बर आजादी सबद के नवा मायने बना डरथे। कोनो ल अखरी कपड़ा पहिरे बर आजादी चाही, त कोनो ल परंपरा ल खंड़े बर, कोनो ल अलकरहा झगरा मताय वाला गोठ करे के आजादी चाही त कोनो ल देश ल खंड़े बर, अउ ते अउ अब मनखे मन हा, तिरंगा झंडा के रंग, राष्ट्र गान के बोल, वंदेमातरम कहना हे कि नही तेखरो बर झगरा मताथे, अउ ये बिसय ल मनखे के आजादी ले जोड़ दे जाथे।
ललित साहू “जख्मी” छुरा, गरियाबंद
आज आजादी के 72 वां परब म मनखे ये जाने ते झन जाने कि कोन कीमत मा आजादी मिलिस


text:
सुकमा । शहीदी सप्ताह के आखिरी दिन नक्सली मन ह बइनर-पोस्टर अउ परचा मन ल फेंकिन हे। परचा मन के जरिए नक्सली मन ह बताइन के ओडिशा, महाराष्ट्र अउ आंध्रप्रदेश के सीमा म बछर भर म नक्सल संगठन ले जुड़े 201 लड़ाका मुठभेड़ मन म मारे गिस हे अउ दक्छिन बस्तर म 40 नक्सली मारे गिस हे।
डीजी नक्सल ऑपरेशन डीएम अवस्थी ह मंगलवार के प्रेस कॉन्फ्रेंस म 2017-18 म छत्तीसगढ़ म 116 नक्सली मारे जाय के खुलासा करे रहिस हे। उमन ह बताइन के ये बछर म 72 महिला नक्सली मारे गिस हे।
पुलिस के आंकड़ मन के मुताबिक 206 नक्सली मन के सव बरामद करे गिस हे अउ 1852 नक्सली मन ह सरेंडर करिन। जनवरी 2016 ले अब तक 518 मुठभेड़ होय हो। जेमा ज्यादातर नक्सली मन के खेलाफ ऑपरेसन कोर एरिया म करे गिस हे अउ कुल 618 हथियार बरामद करे गिस हे।


text:
खेत मन के मेड़ ले चलके मंदिर प्रांगण म लगाईस चौपाल
टुरीझर म तालाब गहरीकरण अऊ सामुदायिक भवन संग कई घोषणा
रायपुर, 19 मार्च 2018। मुख्यमंत्री डॉ. रमन सिंह ह आज प्रदेशव्यापी लोक सुराज अभियान के तहत महासमुंद जिला के गांव टुरीझर (विकासखंड बागबाहरा) पहुंचिन। गांव वाले मन ल अपन गांव के आकाश म जइसनहे मुख्यमंत्री के हेलीकाप्टर दिखिस, किसान, मजदूर अऊ स्थानीय लइका अउ युवा ऊंखर स्वागत बर दउंड परिन। उंखर हेलीकाप्टर एक खेत म उतरिस। मुख्यमंत्री गांव वाले मन के संग खेत के मेड़ ले पैदल चलके तालाब के तीर निर्माणाधीन मंदिर परिसर पहुंचिन जिहां, चौपाल लगिस अऊ गांव वाले मन ले बातचीत के सिलसिला शुरू होइस। क्षेत्रीय विधायक श्री चुन्नीलाल साहू अऊ टुरीझर के आसपास के गांव मन के बहुत अकन पंचायत प्रतिनिधि मन ह मुख्यमंत्री के स्वागत करिन। डॉ. सिंह ह गांव वाले मन के बहुत अकन मांग मन म तुरंते अपन स्वीकृति प्रदान कर दीन।
चौपाल म उमन टुरीझर के तालाब गहरीकरण अऊ सामुदायिक भवन संग टुरीझर ले डोकरपाली सड़क निर्माण के मंजूरी दीन। उमन टुरीझर के पुरानापारा म सी.सी.रोड बर पांच लाख मंजूर कर दीन। संगेच नीचेपारा म घलोक सीसी रोड बनवाए के घोषणा करिन। डॉ. सिंह ह वन परिक्षेत्र अधिकारी ल निर्देश दीन कि टुरीझर वन प्रबंधन समिति ल बांस के विक्रय ले मिलइया लाभांश के राशि 31 मार्च तक प्रदान कर दे जाय। डॉ. सिंह ह पटवारी ल गांव वाले मन बर आमदनी प्रमाणपत्र अऊ जाति प्रमाण पत्र बनवाए टुरीझर म शिविर लगाय के घलोक निर्देश दीन। गांव वाले मन ह ओ मन ल बताइन कि स्वच्छ भारत मिशन के तहत घर मन म निर्मित शौचालय मन म ले कुछ शौचालय मन के राशि बकाया हे। ए म मुख्यमंत्री ह अधिकारी मन ल बकाया राशि के भुगतान 15 दिन के भीतर सुनिश्चित करे के निर्देश दीन। मुख्य सचिव श्री अजय सिंह घलोक चौपाल म मौजूद रहिन। मुख्यमंत्री ह टुरीझर के चौपाल म उचित मूल्य दुकान के सेल्समेन के बारे म गांव वाले मन ले मिले शिकायत ल गंभीरता ले लीन। उमन अधिकारी मन ले कहिन कि सेल्समेन ल तुरंते हटाय जाय अऊ उहां राशन वितरण बर वैकल्पिक व्यवस्था करे जाय। मुख्यमंत्री के आगमन के सूचना मिलतेच महासमुंद कलेक्टर श्री हिमशिखर गुप्ता घलोक उहां पहुंच गे रहिन।